Kerusi Bidayuh dalam PRN Sarawak

SARAWAK terdiri daripada pelbagai etnik. Kehidupan yang harmoni dalam jumlah penduduk sekitar 2.7 juta penduduk banyak menjadi contoh kepada negeri-negeri lain di Malaysia.   Politik negeri Sarawak juga terkenal dengan unsur keharmonian. Gabungan Parti Sarawak (GPS) misalnya, terdiri daripada Parti Pesaka Bumiputera  Bersatu (PBB), Parti Rakyat Sarawak (PRS), Parti Progresif Demokratik (PDP) dan Parti Bersatu Rakyat Sarawak (SUPP) adalah satu penjenamaan  daripada Barisan Nasional (BN) kepada blok gabungan  yang bersifat tempatan.

Penjenamaan GPS berlaku apabila kekalahan Barisan Nasional dalam pilihan raya umum pada tahun 2018. Di sinilah parti-parti tempatan tersebut menilai kembali penyertaan mereka dalam BN dan mulai membentuk blok yang bersifat tempatan. Hal ini penting bagi menentukan sendiri hala tuju dan masa depan mereka.

PBB mempunyai 13 ahli Parlimen dan mempunyai 47 daripada 82 kerusi Dewan Undangan Negeri (DUN). Kedudukan PBB yang sangat teguh dalam DUN Sarawak yang melebihi separuh DUN menyebabkan PBB dianggap sebagai tulang belakang kepada GPS. Justeru, PBB akan terus memastikan kerusi mereka terus kuat dan bertambah mantap, khususnya dalam Pilihan Raya Negeri ke-12 (PRN12) ini.

PDP pula mempunyai dua ahli Parlimen dan tiga kerusi DUN manakala PRS pula mempunyai dua ahli Parlimen dan 10 kerusi DUN. SUPP pula mempunyai seorang ahli Parlimen dan tujuh kerusi DUN. Keadaan ini bermakna GPS mempunyai 67 kerusi DUN selepas Parti Bersatu Sarawak (PSB) yang diketuai oleh Wong Soon Koh membuat gerakan menubuhkan parti baharu dan membawa enam kerusi bersama PSB.

Cabaran GPS

Sudah pasti GPS kini tidak akan dapat mengambil pendekatan mempertahankan kerusi yang sedia ada. Sebaliknya, kini perlu bersikap lebih aggresif  dengan cuba menawan kubu-kubu GPS. Justeru, kerusi yang menjadi fokus GPS ialah Opar yang merupakan kerusi etnik  Bidayuh. Penyandang kerusi Opar ialah Ranum Mina yang merupakan veteran politik Bidayuh yang sudah dikenali ramai kerana sudah tiga penggal menjadi wakil rakyat. Ranum kini ialah Naib Presiden PSB. Ketika Opar bersama Kerajaan Negeri, terdapat banyak pembangunan di Opar seperti pembinaan Jalan Biawak berturap sepenuhnya, skim elektrik luar bandar, sekolah baharu dan perkhidmatan kesihatan yang semakin baik dan aktiviti ekonomi bertambah baik kerana limpahan pembangunan yang dibawa kerajaan.

Apabila Ranum Mina menyertai PSB misalnya, sudah tentu peruntukan kawasan yang diterima tidak sebesar ketika menjadi wakil rakyat kerajaan. Namun, situasi sedemikian ini memberikan kesan besar kepada pembangunan di Opar. Sememangnya sebagai orang lama dalam politik, Ranum berjaya menggunakan budaya, iaitu budaya etnik Selako Bidayuh sebagai sumber kekuataan dan mendapat kesetiaan untuk memastikan pencalonan beliau akan terus dipertahankan. Budaya politik Selako yang sentiasa mempertahankan ketua setempat mereka dijangka akan berlaku. Pada PRN11 Sarawak (2016) lalu, Ranum Mina menang lebih 2000 undi majoriti, namun, ketika itu beliau bertanding atas tiket SUPP. Dengan kata lain, sukar untuk mempertahankan jumlah kerusi yang besar tersebut, atau berisiko untuk tewas pada PRN12 kali ini.

Apapun, namun GPS perlu meletakkan calon yang dikenali penduduk kawasan, mempunyai pengaruh besar yang mampu menarik undi kepada GPS, khususnya SUPP. Bagaimana penerimaan SUPP di Opar? Adakah keahlian SUPP mencukupi untuk merampas Opar daripada Ranum? Apakah strategi rahsia yang ampuh untuk menumbangkan PSB di Opar?  Individu yang dilawan SUPP ialah orang kanan atau jeneral politik PSB kerana Ranum Mina ialah Naib presiden PSB.

Sudah pasti SUPP dijangka akan memainkan peranan yang lebih aktif  dalam penjenamaan imej parti mereka untuk terus bangkit. Antaranya termasuklah dengan mengemukakan calon yang berpengalaman dalam pentadbiran, sentiasa rapat dan berhubung rapat dengan rakyat, selain merupakan etnik Bidayuh Selako juga. Tindakan sebegini sudah pasti memberikan semangat tinggi agar ahli-ahli SUPP dan GPS umumnya, berupaya untuk menggempurkan DUN Opar.

Kerusi Bidayuh

Terdapat tujuh kerusi Bidayuh selain Opar, iaitu Tasik Biru, Serembu, Mambong, Tarat, Tebedu, Kedup dan Bukit Semuja. Berdasarkan Pilihan Raya Umum pada 2016, kebanyakan kerusi Bidayuh selamat dalam gelanggang perang pilihan raya. Henry Jinep, misalnya, berjaya menewaskan calon DAP, Mordi Bimol dan ketika itu sentimen DAP di kawasan Bidayuh sangat kuat. Namun, berjaya juga Mordi ditewaskan dengan majoriti 1,288 undi.

Dr. Jerip Susil merupakan personaliti politik berwarna-warni dan pernah menyertai pelbagai parti politik dan populariti Jerip dalam kalangan penduduk kawasan tidak dapat dinafikan. Beliau berjaya mengalahkan calon  PKR dan DAP, iaitu Willie Mongin dan Sanjan Daik hingga Jerip menang dengan majoriti 3333 undi. Ha sedemikian ini juga padah kepada PKR dan DAP yang asyik berbalah sesama sendiri, tidak mahu  mengalah, berebut untuk mendapat kuasa tanpa ada semangat pasukan yang kuat. Sekiranya terdapat kerjasama PKR dan DAP, misalnya, nasib politik juga akan berubah.

Pada PRN kali  ini, nampaknya DAP dan PKR sekali lagi akan bertembung di banyak kerusi. Sudah tentu situasi sebegini memberikan kelebihan besar kepada GPS dan menjadi mimpi ngeri politik kepada PH dan juga parti-parti pembangkang lain yang masih tidak bersepakat  menentukan kerusi yang mahu ditandingi. Perkara yang pasti, DAP sangat menonjol dan dominan dalam pemilihan kerusi yang lebih dilihat strategik dan mampu dimenangi. Percaturan ini juga mempengaruhi kerusi-kerusi yang dipertandingi pembangkang di kawasan Bidayuh memberikan kesan perpecahan undi kepada mereka. Perpecahan undi ini sebenarnya akan menyebabkan peluang untuk memperoleh undi yang lebih besar menjadi tipis.

Apabila ini berlaku, GPS yang terdiri PBB, SUPP, PRS dan PDP tanpa perlu bersaing sesama sendiri mereka akan lebih fokus kepada  kerusi yang mereka ingin tawan. Inilah kelebihan GPS yang lebih mementingkan semangat berpasukan dan setiakawan serta tidak meletakkan calon-calon bertembung sesama sendiri. Budaya politik ini sudah lama sebati dalam komponen parti tersebut, walaupun sekali-sekala berlaku juga perebutan, akan tetapi diselesaikan secara dalaman tanpa perlu riuh di media dengan pelbagai kenyataan politik.

Kubu kuat Bidayuh

Kubu kuat Bidayuh ialah DUN Tebedu yang pernah dimenangi dengan perolehan majoriti 6,193 undi oleh Dato Sri Michael Manyin dan kini kerusi ini kosong. Sebelum ini, kerusi ini dicabar oleh PKR. Kali ini, kerusi ini dikatakan akan dicabar kuat oleh PSB yang meletakkan calon yang pernah aktif dalam pentadbiran kerajaan, pernah berpengalaman menjadi Pegawai Daerah di kawasan Bidayuh dan hal sedemikian ini memberikan kelebihan besar kepada PSB. Tambahan pula, dikatakan juga calon PSB tersebut pernah bekerja dengan pejabat penyandang suatu ketika sebelum menyertai PSB.

Berdasarkan sentimen ini, maka kali ini kerusi Tebedu perlu diberikan perhatian, khususnya dalam pemilihan calon yang sesuai, berkelayakan, berpengalaman, dikenali dalam kalangan pengundi kawasan, mesra rakyat, muda dan sihat. Inilah antara persediaan untuk berdepan dengan calon lawan mereka.

Kerusi  Bidayuh lain seperti Tarat  pula juga dianggap sebagai kerusi  kubu kuat Bidayuh kerana pernah dimenangi Roland Sagah apabila mendapat 5,421 undi majoriti menewaskan calon PKR. Begitu juga kerusi Kedup yang dimenangani oleh Martin Ben dengan 3,828 undi majoriti  menewaskan DAP dan PBDSB manakala kerusi Bukit Semuja berjaya dengan 3,144 undi majoriti dan dimenangi oleh John Ilus.

Bukit Semuja membuktikan pertembungan DAP, Bebas, STAR dan PBDSB memberikan kelebihan kepada PBB. Namun, kerusi Serembu pula membuktikan boleh menang sekadar 1,397 majoriti apabila Miro Simuh ditentang dua parti sahaja, iaitu PKR dan STAR.  Ini bermakna, semakin sikit pertembungan, semakin tinggi pengurangan undi majoriti parti utama.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Rakyat perlu bekerjasama perangi Covid-19

MIRI : Rakyat di negeri ini diseru agar sentiasa bekerjasama dalam memerangi pandemik Covid-19.

Ahli Dewan Undangan Negeri (ADUN) Lambir, Ripin Lamat berkata demikian semasa merasmikan Program Merdeka@Komuniti peringkat Daerah Miri di sini, baru-baru ini.

Katanya lagi, semua orang perlu sentiasa menjaga amalan kesihatan kendiri untuk membantu mencegah penularan wabak tersebut.

Ripin juga mengingatkan agar masyarakat jangan mudah mempercayai berita palsu yang disebarkan oleh golongan tidak bertanggungjawab terutamanya semasa keadaan wabak Covid -19 ini dan menyeru agar lebih berhati- hati serta mematuhi Prosedur Operasi Standard (SOP) yang telah disediakan kerajaan bagi mengelakkan risiko jangkitan.

Beliau turut menyatakan penghargaan  terhadap inisiatif Jabatan Penerangan mengadakan program seperti ini yang berjalan selaras dengan pematuhan SOP meskipun dalam keadaan PKPP.

Sementara itu, Timbalan Pengarah Penerangan Negeri Sarawak, Aziz Abdul Rahman dalam ucapannya menyeru seluruh rakyat Malaysia meraikan sambutan Bulan Kebangsaan meskipun dalam suasana yang sedikit berbeza berbanding tahun sebelumnya memandangkan negara masih dalam suasana Perintah Kawalan Pergerakan Pemulihan (PKPP) akibat pandemik Covid-19.

Tambahnya lagi, meskipun perlu mematuhi SOP semasa ketika PKPP, namun ianya tidak menghalang kita sebagai rakyat Malaysia untuk menzahirkan rasa cintakan negara kita dalam menyemarakkan semangat patriotisme sempena Bulan Kebangsaan.

Turut hadir dalam program tersebut ialah Ketua Penolong Pengarah Bahagian Perkhidmatan Komunikasi dan Pembangunan Masyarakat JAPEN Sarawak, Ajes Tuah dan Pegawai Penerangan Daerah Miri, Wahid Mohamad.

See author's posts


Pendidikan di Tanjong Datu dapat perhatian

LUNDU: Pendidikan di Tanjong Datu terus mendapat perhatian Kerajaan Sarawak demi melahirkan generasi muda pintar, kata Datuk Amar Jamilah Anu.

Ahli Dewan Undangan Negeri (ADUN) Tanjong Datu itu mengumumkan sumbangan bernilai RM78,000 diserahkan kepada 11 Persatuan Ibu Bapa dan Guru (PIBG) dari 11 buah sekolah di kawasannya.

Jamilah percaya sumbangan itu bakal mendatangkan manfaat yang besar kepada pihak PIBG sekolah berkenaan dalam membantu pentadbirannya.

Menurut Jamilah, PIBG adalah pihak yang rapat dengan pentadbiran sekolah selain rapat dengan para pelajar.

“Hubungan rapat ini akan mendorong kecermelangan prestasi sekolah,” ujarnya pada Majlis Penyerahan Geran PIBG dan sumbangan Pelajar Ke Institut Pengajian Tinggi (IPT) 2020 di Dewan Serbaguna Mahligai Gading Lundu, baru-baru ini.

Sementara itu, majlis yang sama turut menyaksikan Jamilah menyampaikan sumbangan kepada 20 pelajar yang menyambung pelajaran ke IPT.

“Sumbangan ini adalah sebagai motivasi membantu anak-anak di Tanjong Datu di samping dapat membantu serba sedikit perbelanjaan mereka nanti,” jelasnya.

Selain itu, Jamilah turut menyampaikan bantuan perubatan kepada tiga pesakit kronik di kawasannya.

“Saya berharap agar sumbangan ini sedikit sebanyak dapat membantu perbelanjaan perubatan masing-masing,” katanya.

Hadir sama, Pegawai Daerah Lundu, Gustian Durani dan Pemanca Bentani Suni serta ibu bapa pelajar.

Oleh Diyana Samsuddin

See author's posts


Penduduk desak buru buaya

ADI SAFARMAN

SIMANGGANG: Lebih 1,000 penduduk yang menghuni perkampungan Kampung Melayu Tanjung Bijat serta sekitar 10 buah rumah panjang di sini mendesak supaya pihak berkuasa, bertanggungjawab untuk menangkap buaya yang dikenal pasti mengancam keselamatan penduduk kawasan itu.

Ini berikutan, susulan tragedi serangan buaya yang telah membaham seorang penduduk, Yanha Mahrat, 29, pada petang Rabu lalu, penduduk-penduduk kampung serta rumah panjang di sepanjang sungai itu dilanda ketakutan ekoran bilangan buaya yang terus meningkat di sungai berkenaan.

Ketua Kampung Melayu Tanjung Bijat, Mustapha Mohd Tuah, 65, berkata keadaan di Sungai Batang Lupar dekat Tanjung Bijat yang dahulunya mengalir tenang tanpa sebarang gangguan dan laporan mengenai serangan reptilia yang dianggap ganas ini, kini ramai penduduk mendakwa bahawa banyak buaya ganas menghuni sungai berkenaan.

“Dengan tragedi serangan buaya ganas yang pertama berlaku di kampung itu iaitu sejak 70 tahun lalu yang telah meragut nyawa seorang penduduk kampung baru-baru ini, masyarakat di sini sudah mula mempunyai persepsi yang amat negatif terhadap reptilia ini.

“Ada juga penduduk yang cukup emosional sehingga mahu buaya di sepanjang sungai di sekitar Tanjung Bijat itu dihapuskan dan mereka mula berasa rimas dan cuba mengelakkan sebarang aktiviti di sungai itu yang mengalir di belakang rumah mereka dan ini menjejaskan kehidupan harian serta pendapatan mereka sejak berlakunya peristiwa tersebut,” katanya ketika ditemui Utusan Sarawak di kediamannya dekat sini semalam.

Menurut Mustapha, memang diakui pada April sehingga September adalah masa berbahaya disebabkan buaya betina mula bertindak agresif kerana dikatakan musim reptilia terbabit mengawan dan bertelur.

“Berhubung serangan buaya baru-baru ini, kami benar-benar merayu supaya pihak berkuasa terutamanya Sarawak Forestry Corporation (SFC) bertindak segera mengawal populasi reptilia ganas di sepanjang sungai itu bagi mengelak kejadian serupa berulang lagi.

“Bayangkan berapa banyak buaya ganas akan menghuni di Sungai Batang Lupar dekat Tanjung Bijat ini pada masa akan datang, sekiranya tiada langkah dilakukan pihak berkuasa nanti,” ujarnya.

Bagaimanapun kata Mustapha, kerja pemburuan buaya itu harus dilakukan untuk musim tertentu dan bukannya dilakukan setiap hari.

“Buaya boleh membunuh manusia tetapi manusia tidak boleh membunuh buaya, siapa yang lebih disayangi buaya ataupun manusia?,” soal beliau lagi.

Justeru, Mustapha turut menasihati kepada golongan nelayan dan juga kepada masyarakat dan penduduk yang menjadikan Sungai Batang Lupar dekat Tanjung Bijat sebagai aktiviti utama mereka mencari rezeki, supaya berhati-hati dan berwaspada kerana bimbang nanti manusia akan dijadikan korban buaya seterusnya.

Menurut seorang penduduk kampung terbabit ketika ditemui semalam berkata, lokasi serangan reptilia pada petang Rabu lalu tersebut merupakan satu tempat yang mana buaya sering kelihatan dan timbul.

“Sehubungan itu, kami memohon pihak berkaitan bertindak segera mengatasi buaya berkenaan agar tidak terus mengancam kehidupan penduduk.

“Kami tidak tahu sama ada usaha dijalankan oleh pihak terbabit pada tahun lalu yang berobjektif mengurangkan populasi buaya di sungai ini dan mengatasi buaya bermasalah itu berjaya membuahkan hasil atau tidak.

“Tetapi berdasarkan kejadian itu, hidup masyarakat yang bergantung kepada sungai masih lagi terancam dan belum menemui jalan penyelesaian,” katanya lagi.

See author's posts


RM70 juta bantu penggiat industri pembinaan

KUCHING: Lembaga Pembangunan Industri Pembinaan Malaysia (CIDB) telah memperuntukkan RM70 juta bagi melaksanakan beberapa program strategik bertujuan meningkatkan kapabiliti dan kapasiti penggiat industri pembinaan yang terkesan oleh Perintah Kawalan Pergerakan (PKP) bagi menangani penularan Covid-19 baru-baru ini.

Menteri Kanan Infrastruktur- Menteri Kerja Raya Dato’ Sri Fadillah Yusof berkata usaha ini adalah bagi menyokong dasar semasa negara dalam meningkatkan penggunaan teknologi, pengurangan pekerja asing, dan menyediakan pekerjaan bagi pekerja tempatan.

“Program-program yang disediakan dan mula dilaksanakan pada tahun ini, dilihat mampu memberi pendedahan dan juga melatih 30,000 penggiat industri iaitu dari golongan kontraktor, personel binaan dan belia di dalam pelbagai bidang kemahiran, penyeliaan dan pengurusan dan juga penggunaan teknologi dalam pembinaan.

“Sejumlah 17,700 personnel binaan tempatan dan juga golongan belia tempatan bakal mendapat manfaat dari program-program berbentuk latihan Skilling, Reskilling, Upskilling, serta akreditasi kemahiran yang akan dilaksanakan.

“Usaha ini dilihat mampu meningkatkan kemahiran personnel dan belia tempatan di dalam bidang berimpak tinggi untuk membina kerjaya di dalam industri pembinaan, seterusnya mengurangkan kebergantungan terhadap tenaga kerja asing,” ujar beliau dalam satu kenyataan media semalam.

Beliau berkata CIDB juga akan menyediakan program perantisan, dengan seramai 7,800 belia tempatan akan diberi peluang untuk ditempatkan di syarikat-syarikat pembinaan untuk dilatih dan seterusnya memperolehi pengalaman bekerja di dalam industri pembinaan.

“Seramai 3,700 personel binaan dan belia tempatan juga akan dilatih di dalam bidang penyeliaan dan pengurusan projek, manakala 400 lagi akan dilatih di dalam bidang keselamatan tapak bina.

“Selain program-program latihan kemahiran untuk personel dan belia, CIDB turut mengadakan beberapa inisiatif untuk mempertingkatkan penggunaan teknologi di kalangan kontraktor,” jelasnya.

Beliau menambah CIDB turut merancang untuk melahirkan pengeluar komponen Sistem Binaan Berindustri (IBS) dan memudahcara kontraktor tempatan untuk beralih dari sistem konvensional kepada IBS.

Oleh Alexandra Lorna

See author's posts


Mangsa banjir di Kampung Melayu Balai Ringgin dipindah

SERIAN: Hujan lebat yang berterusan memaksa sembilan mangsa banjir dari Kampung Melayu Balai Ringin ditempatkan di Pusat Pemindahan Sementara (PPS), hari ini.

Jawatankuasa Pengurusan Bencana Negeri Sarawak (JPBNS) dalam satu kenyataan media menyatakan kesemua mangsa mula dipindahkan ke PPS Dewan Kampung Melayu Balai Ringin pada jam 12 tengah hari tadi.

Menurut JPBNS, kesemua mangsa yang teribat adalah dari dua keluarga di kampung berkenaan.

Dalam pada itu, JPBNS menasihat agar penduduk sentiasa bersedia menghadapi sebarang kemungkinan bencana banjir.

Keterangan gambar

Mangsa banjir dari Kampung Melayu Balai Ringin ditempatkan di Pusat Pemindahan Sementara (PPS), hari ini.

See author's posts


DAP gagal bangunkan kawasan Kota Sentosa

KUCHING: Calon Gabungan Parti Sarawak (GPS) kerusi Dewan Undangan Ngeri (DUN) Kota Sentosa, Wilfred Yap berkata kawasan ini tidak pernah melihat sebarang perkembangan di bawah Parti Demokratik Rakyat (DAP) dalam masa 15 tahun ini sejak 2016.

Justeru, beliau menyeru para pengundi memeberinya peluang lima tahun untuk berkhidmat dan sekiranya gagal, maka mereka boleh membuat pilihan lain.

Yap berkata walaupun DAP telah mewakili kawasan ini sekian lama, populasi di sini telah semakin bertambah tetapi infrastrukturnya pula semakin merosot terutamanya di Skim Penempatan Semula Stampin.

Malah, tegasnya wakil rakyat dari DAP tidak mengambil kisah untuk membangunkan kawasan ini.

Yap berkata rakyat di kawasan ini memerlukan satu perubahan yang lebih baik dan oleh sebab itu, beliau berharap supaya  diberi satu platform untuk membawa perubahan melalui peruntukan yang lebih besar.

“Saya akan membuat yang terbaik untuk orang ramai dan menjalankan tanggungjawab nanti,” kata Yap yang akan berdepan dengan empat lagi calon iaitu Michael Kong Feng Nian dari DAP, Lue Cheng Hing (PBK), Tan Kok Chiang (Aspirasi) dan Datuk John Lau (PSB).

See author's posts


Komuniti maritim patuhi PKP

SHEILA ZAIDI

MUARA TEBAS : Kadar pematuhan Perintah Kawalan Pergerakan (PKP) di perairan
Sarawak berada di tahap yang memuaskan dan terus menunjukkan kadar pematuhan
yang tinggi iaitu 100 peratus.

Pengarah Maritim Sarawak Laksamana Pertama Maritim Robert Teh Geok Chuan
berkata, sejak pelaksanaan PKP pada 18 Mac lalu, anggota Maritim telah
melakukan sebanyak 1,714 pemeriksaan ke atas kapal dan bot di perairan Sarawak
dan setakat ini tiada tangkapan dibuat oleh pihaknya.

“Maritim Sarawak telah mengatur gerak aset di sepanjang perairan negeri
untuk memastikan komuniti maritim mematuhi PKP yang sedang dilaksanakan.

“Selain itu, tindakan ini juga dijadikan sebagai benteng kepada kemasukan
warga asing secara haram ke Sarawak disamping mengekang risiko penularan wabak
Covid-19 memasuki negeri ini melalui jalan laut,” katanya kepada pemberita
dalam satu kenyataan semalam.

Menurut Robert, dalam pada itu, Maritim Sarawak turut melaksanakan
tanggungjawab sosial dengan menyampaikan sumbangan keperluan harian berbentuk
beras, tepung, mi segera, gula, telur dan minyak masak kepada dua Kampung
Angkat Maritim iaitu Kampung Muara Tebas dan Kampung Selabat.

Katanya, lebih 100 keluarga di kedua-dua kampung telah menerima manfaat
tersebut bagi mengurangkan beban yang dirasai sepanjang tempoh PKP ini.

Tambahnya, inisiatif ini bukan sahaja dilaksanakan di Kuching, tetapi juga
di Zon Maritim Tanjung Manis, Zon Maritim Bintulu dan juga Zon Maritim Miri.

Program seperti ini, katanya, akan diteruskan dari semasa ke semasa
sepanjang tempoh PKP dikuatkuasakan dalam meringankan beban keluarga yang
terjejas terutamanya mereka yang menyambut Ramadan.

Semalam, Maritim Sarawak juga telah melakukan kerja-kerja sanitasi ke atas
aset-aset yang terdapat di jeti Kompleks Maritim Tun Abang Salahuddin (KOMTAS)
dengan bantuan Jabatan Bomba dan Penyelamat Malaysia (JBPM) Sarawak.

Proses tersebut dilaksanakan ke atas dua kapal dan lima bot dengan
melibatkan tujuh pegawai dan anggota JBPM sebagai langkah pecegahan awal.

Kata Robert, Maritim Sarawak mengucapkan setinggi-tinggi perhargaan dan
terima kasih kepada JBPM Negeri Sarawak diatas bantuan yang diberikan.

See author's posts


Kembalikan minyak masak, tuntut balik wang

DARO: Pelanggan yang telah membeli minyak masak di Daro Fresh Mart (DFM) semalam, 8 Disember dikehendaki untuk mengembalikannya dan menuntut balik wang yang dibayar.

Ini berikutan harga semasa minyak masak dijual semalam adalah harga lama yang belum dikemaskini dalam sistem pembelian.

“Harga yang sepatutnya adalah kurang (lebih murah) daripada harga yang dijual,” kata DFM dalam notis yang disiarkan dalam laman facebooknya.

Ia juga meminta maaf kepada pelanggan di atas kesulitan yang dihadapi.

Pihak DFM ketika dihubungi Utusan Sarawak berkata, mereka yang terlibat boleh memilih untuk mengembalikan minyak masak dan menuntut kembali wang atau tukar dengan barangan lain yang ada.

Pihak DFM mengharapkan kerjasama pelanggan yang terlibat dan sebarang pertanyaan berkaitan masalah berkenaan boleh hubungi Admin di 019-9530058

Oleh Henry b Siyu

See author's posts


Penganggur dicekup edar dadah

ADI SAFARMAN

SARATOK: Sudahlah melanggar Perintah Kawalan Pergerakan
(PKP) Covid -19, seorang lelaki warga tempatan yang ditahan semalam turut
dipercayai cuba mengedar dadah.

Ketua Polis Daerah Saratok Deputi Superintendan Mordani
Tanin berkata, lelaki berkenaan ditahan oleh anggota polis yang melakukan
rondaan di kawasan Kilometer (KM) 1, Jalan Kabong-Nyabor sekitar jam 8.55
malam.

“Semasa anggota polis sedang melakukan pemantauan
PKP OP COVID-19, mereka telah menahan sebuah kereta jenis Proton Waja yang
dipandu seorang lelaki dalam keadaan mencurigakan.

“Lelaki tersebut seterusnya telah dibawa ke Balai
Polis Kabong dan dibuat pemeriksaan lanjut tubuh badan.

“Hasilnya pihak polis menjumpai satu plastik
berwarna hijau dan mengandungi 18 paket plastik kecil lutsinar yang berisi
ketulan kristal dipercayai dadah jenis syabu.

“Semuanya dianggarkan seberat lebih kurang 4 gram. Suspek ditahan dibawah Seksyen 12(2) Akta Dadah Berbahaya (ADB) 1952,” ujarnya.

Mordani berkata lelaki tempatan yang berusia 52 tahun dan
merupakan seorang penganggur serta sudah berkahwin itu seterusnya direman
selama empat hari sehingga Jumaat untuk siasatan lanjut.

See author's posts


Jualan kenderaan Julai naik 13 peratus

KUALA LUMPUR: Jualan kenderaan di Malaysia meningkat 13 peratus kepada 57,552 unit pada Julai 2020 daripada 50,854 unit yang direkodkan dalam bulan yang sama tahun sebelumnya.

Persatuan Automotif Malaysia (MAA) dalam satu kenyataan semalam mengaitkan prestasi tersebut dengan insentif pengecualian cukai jualan bagi kenderaan CKD dan CBU, kempen promosi yang agresif oleh syarikat kereta dan tempoh bekerja yang lebih panjang bagi bulan itu.

Berbanding dengan Jun, jumlah dagangan bagi bulan yang ditinjau menokok sebanyak 29 peratus.

Bagaimanapun, dari tahun ke tarikh, jualan bagi tempoh tujuh bulan telah menurun kepada 232,245 unit daripada 347,171 unit pada 2019.

Menurut MAA lagi, pengeluaran menurun kepada 47,631 unit pada bulan yang ditinjau daripada 48,912 unit yang dicatatkan semasa Julai 2019.

“Jumlah jualan pada Ogos 2020 dijangka akan dikekalkan pada tahap Julai 2020 di belakang sokongan insentif pengecualian cukai jualan dan kempen promosi yang berterusan oleh syarikat-syarikat kereta,” kata MAA.

– Bernama

See author's posts


Dadah bernilai RM2.5 juta dirampas

MELAKA: Taktik menyembu- nyikan dadah dipercayai sya- bu bernilai RM2.5 juta di dalam 50 bungkusan serbuk teh bagi mengaburi pihak berkuasa gagal dengan tertangkapnya tiga lelaki dalam serbuan berasingan di Johor dan Klebang Kechil, Jumaat lepas.

Ketua Jabatan Siasatan Je- nayah Narkotik (JSJN) Melaka Supt Zulkiflee Rashid ber- kata, dalam serbuan itu, JSJN Bukit Aman dan JSJN Melaka menahan tiga suspek ber-umur 27 hingga 56 tahun an- tara pukul 7.40 malam hingga 8.40 malam.

Beliau berkata, suspek berumur 56 tahun yang juga seorang kontraktor ditahan bersama anaknya, seorang penganggur berumur 27 ta- hun di kawasan parkir di se- buah pangsapuri di Klebang Kecil, manakala seorang lagi suspek, juga penganggur ber- umur 49 tahun ditahan di Benut, Pontian, Johor.

“Dengan tangkapan ini, polis berjaya menumpaskan satu aktiviti pengedaran da- dah didalangi warga tempatan di sekitar Melaka dan merampas sejumlah 51.8 kilogram dadah disyaki sya-bu dipercayai untuk pasaran tempatan dan negara jiran.

Polis menemukan 50 bung- kusan, iaitu 20 bungkus daripadanya di but sebuah kereta, manakala 30 bungkusan di tempat kaki belakang se- buah lagi kereta,” katanya pada sidang media di Ibu Pejabat Polis Kontinjen Melaka di sini semalam.

Zulkiflee berkata, semua suspek direman tujuh hari sehingga 2 Oktober ini dan kes disiasat mengikut Sek- syen 39B Akta Dadah Berbahaya 1952 yang memperuntukkan hukuman gantung mandatori, jika sabit ke- salahan.Katanya, semua suspek mempunyai rekod berkaitan kes dadah dan jenayah lampau. – Bernama

See author's posts


SUPP yakin bertanding kerusi Dudong

SIBU:Pengerusi Parti Rakyat Bersatu Sarawak (SUPP) Cawangan Dudong, Wong Ching Yong

yakin Gabungan Parti Sarawak (GPS) akan memberi peluang kepada SUPP untuk bertanding di kerusi Dewan Undangan Negeri (DUN) Dudong pada Pilihan Raya Negeri Ke-12 (PRN-12) akan datang.

Menurutnya, tiada sebab mengapa GPS tidak memberi kerusi terbabit kepada mereka untuk ditandingi pada PRN-12.

“Kerusi DUN Dudong merupakan kerusi tradisi SUPP atas semangat GPS dan juga Barisan Nasional (BN) dahulu,” jelasnya kepada pemberita selepas majlis memasang papan tanda baharu SUPP Dudong di Jalan Aman, semalam.

Beliau turut memberitahu, Parti Demokratik Progresif (PDP) bebas untuk bertanding di kerusi DUN Dudong pada PRN-12.

“Ini adalah kerana Malaysia merupakan sebuah negara demokrasi dan semua bebas untuk bertanding,” ujarnya

Terdahulu, Wong ditanya mengenai minat PDP untuk bertanding di kerusi DUN Dudong pada PRN-12 akan datang, sebagaimana yang pernah disuarakan oleh Presiden PDP, Datuk Seri Tiong King Sing pada Majlis Pemimpin Bersama Rakyat di Sungai Durin, Jun tahun lepas.

PDP juga mengesyorkan Kaunselor Teo Boon Siew sebagai calon parti itu untuk diketengahkan di DUN Dudong. Selain Dudong, PDP juga berminat bertanding di DUN Bawang Assan dan Pelawan.

Katanya, jika ada pertukaran kerusi harus ada persetujuan antara kedua-dua parti memandangkan SUPP dan PDP merupakan parti dalam GPS.

Wong turut memberitahu beliau merupakan satu-satunya calon SUPP yang akan bertanding di kerusi DUN Dudong dan pusat parti SUPP juga tidak ada bantahan.

“Namun GPS masih belum membuat keputusan dan kita perlu pengesahan daripada GPS. Parti pusat SUPP tidak ada bantahan mengenai pencalonan saya.

“SUPP Dudong telah mencalonkan nama saya sebagai calon Dudong pada 30 Ogos 2019,” ujar lagi.

Menyentuh mengenai papan tanda baharu itu, Wong yang juga Timbalan Pengerusi Majlis Daerah Luar Bandar Sibu (MDLBS) berkata, ia dipasang bagi mengantikan papan tanda yang lama.

“Ini kerana tulisan pada papan tanda lama telah lusuh dan tidak mempunyai lambang GPS,” kata beliau.

Turut hadir ialah penasihat SUPP Dudong, Datuk Dr Soon Choon Teck, Timbalan Presiden II SUPP yang juga Pengerusi SUPP Bukit Assek, Datuk Chieng Buong Toon serta ahli-ahli parti yang lain.

Oleh Akun Giman

See author's posts


Cherpan: Kudi Covid-19

TUSUN KEEMPAT

NYAU kepuas, maya bejalai enda berasai sereta enda dipeda indah enda baka penyakit Covid-19 ke lalu enda pukas. Timpuh Atur Mindah Betagang, PKP Renggat Ketiga udah nyauka limpas lalu chungap-chungap renggat iya keempat datai mai berita timpuh nya belabuh ari 29 April 2020 ngagai 12 Mei 2020. Penyakit Covid- 19 nadai nginsit surut; meruan engkabit di menua Sarawak enggai mindah ke bukai.

TULAK BALA

Anak Sarawak nyau abis daya, abis kira. Bala Iban di Mukah teingatka chara aki ini kitai kelia muru antu jai, antu kudi. Bisi berita pasal sida ngatur pengawa miring ti dikumbai Tulak Bala. Biau lemambang maya nya chukup amat. Iya minta penyakit nya mindah misah, rari pegi, anang agi ngachau, anang agi ngeregau. Sida antu penyakit dipinta rari abis, rari lengis, anang tinggal anang cherayan, tekesai terebai ngagai tasik besai, rari ngagai langit tisi. “Ha..ha nyangka nya kebuah sida di Amerika enggau di Brazil ngenyadi nya mati” ku ati Jang, tuchum lelegup. Enda kurang mega orang ba gerija enggau masjid besembiangka menua awakka diberesi ari penyakit nya. Jang lalu ngasaika diri bisi pengerugi besai sekumbang timpuh mindah betagang tu. . Udah beberapa bulan tu seduai enggau bini iya udah nadai nyenguk gerija.

BISI SURUT MIMIT

Bup cherita Tan Sri Datuk Leo Moggie amat ngerinduka ati Jang. Bup nya ngundan cherita iya lebuh agi mit, pasal iya besekula sereta pasal iya ke mujur gawa datai ke maya iya masuk pengawa politik ngujungka iya mujur nyadi menteri ba tiga iti Opis Menteri lalu ngagai maya iya pinchin. Udah pinchin, agi ga iya diambi perintah nyadi Chairman Tenaga National Berhad. Udah Jang tembu macha bup nya, datai berita Covid -19 bisi nginsit mindah mimit, Perintah netapka PKP diubah ngagai PKPB, Perintah Kawalan Pergerakan Bersyarat, Atur Mindah Betagang Belebas ba timpuh ari 13 Mei 2020 ngagai 9 Jun 2020. Reti tu, penyakit nya bisi surut mimit tang perintah bedau berani narit semua undang-undang ti nyekat pemindah rayat.

Rayat tau mindah tang bisi lebas sereta betangkan. Sida mesti minta pemendar ari polis lebuh deka mindah meraka antara pelilih menua.

GAWAI ENDA BERAMI

Maya Atur Mindah Betagang Belebas mungkur maya pengerami Gawai enggau Hari Raya Aidilfitri. Taja pia, pengerami Gawai enggau Hari Raya apin ulih dirami baka selama. Orang apin ulih berami bebala mayuh lalu meruan nitihka SOP tauka atur ti ngintu takah ari pangan diri sereta enda tau betabi jari enggau pangan diri. Sekat nagang orang mindah antara pelilih menua meruan dipejalaika. Orang di rumah panjai tau ngerami Gawai tang mesti nitihka atur nadai berami bebala mayuh. Bansa ni Gawai ti alai orang enda berami? Ati Jang enggau sida sebilik chukup tusah sereta lelengau. Anak enggau uchu seduai iya ke di Kuala Lumpur enda jadi pulai. Bala sida anak ke di Kuching nadai ulih berami. Naka mih pengelengau ke rumah panjai. Ati Jang ingatka gilir sida ngatur Gawai taun tu. Tu kedua kali sida enda nyadi jadi pun Gawai. Taun dalam nyin suba, sida enda begawai laban ipar lelaki iya siku ninggalka dunya enda lama sebedau Gawai. Taun tu sida asa baru. Jang mutuska runding deka merindang diri bemainka lagu Gawai ba YouTube.

JANTAN UMBAT

See author's posts


Lapor semua kes jenayah di setiap kawasan

BEKENU : Menteri Muda Wanita, Keluarga dan Pembangunan Kanak-kanak Datuk Rosey Yunus berterima kasih kepada pihak Polis DiRaja Malaysia (PDRM) yang telah bertindak cepat dan berjaya menangani kes kecurian di daerah Subis baru-baru ini.

Beliau menzahirkan ucapan itu kepada semua anggota polis terlibat ketika mengadakan lawatan ke Balai Polis Bekenu semalam.

Justeru kata Rosey yang juga Ahli Dewan Undangan Negeri (ADUN) Bekenu, setiap kejadian kecurian perlu dilaporkan kepada polis terlebih dahulu.

“Dengan adanya laporan ini, kita harap mudah-mudahan lebih ramai lagi kuncu-kuncu pencuri dapat ditangkap.

“Pesanan saya, jangan tidak membuat laporan polis jika ada kes kecurian, beri kerjasama kepada pihak polis untuk memudahkan pencuri ditangkap,” ujarnya lagi.

Rosey menambah kata, dengan banyaknya laporan kes kecurian dilaporkan dari kawasan tertentu maka mudah pihak PDRM melakukan rondaan dan pemantauan bagi mengembalikan keamanan kepada masyarakat.

Oleh ADUM LIU

See author's posts


Saat Bumi Berhari Raya

Oleh Abu Adil

Tahun 2094

GEMPAR seluruh penghuni Gunung Santubong. Mereka berasa sangat terkejut dan marah dengan kejadian yang menimpa jiran mereka, Gunung Serapi. Pagi itu, mahu sahaja Langit meruntuhkan dirinya ke atas manusia durjana itu.

“Ya Tuhan, adakah kita giliran seterusnya?”

“Kejamnya, demi duit, manusia .”

“Inilah yang mengundang bala nanti.”

Pemandangan Gunung Serapi yang lazimnya hijau gelap kebiruan kini berwarna coklat tanah oleh aktiviti pembangunan yang dilakukan di situ. Gunung tersebut telah botak dalam masa seminggu sahaja. Khabarnya, sebuah tempat peranginan ala-ala Cameron Highlands akan dibangunkan di situ.

Banyak burung dan serangga yang cuba menyelamatkan diri, menuju ke Gunung Santubong. Haiwan lain yang terhad pergerakannya berlindung di kawasan hutan yang berbaki di sekitar gunung itu.

“Manusia durjana, habis rumahku ditebang malah dibakar. Mujur, semua ahli keluargaku selamat,” kata Pipit yang baru menetap beberapa hari sahaja di situ. Di depan matanya, dia melihat sebuah pokok yang menjadi tempat tinggalnya rebah menyembah bumi ke dalam lautan api.

“Ya, ada mereka yang cuba melawan, tetapi ditembak menggunakan pistol mereka yang serba canggih. Tanah dibakar dan diratakan. Tiada apa yang dapat diselamatkan,” kata pula Tiung. Bebola matanya menjadi saksi melihat di depan mata beberapa haiwan seperti monyet dan beruang matahari ditembak mati tepat di kepala.

Langit yang mendengar berasa teramat marah. Langit terkenal dengan sikapnya yang sentiasa membenci manusia durjana terhadap alam. Sudah berapa banyak bencana alam telah direncanakannya bersama Tuhan untuk menghukum manusia selama beratus tahun. Tapi manusia-manusia durjana ini masih tidak sedar.

Lewat malam itu, satu kata sepakat telah dibuat oleh penghuni hutan. Kemusnahan yang dilakukan manusia terhadap Gunung Serapi dan penghuninya tidak boleh dimaafkan. Alam perlu juga melawan untuk menunjukkan siapa yang berkuasa sebenarnya.

“Aku akan memohon perkenan Tuhan Yang Maha Kuasa untuk melaksanakan cadangan kita. Semoga manusia durjana itu mendapat balasan setimpal,” kata Langit yang diberi tugas mengetuai serangan bagi pihak Alam.

Hujan lebat menyimbah bahagian Kuching pada pagi itu. Pada mulanya, ia kelihatan renyai dan akan berhenti tidak lama lagi. Namun, menjelang tengah hari, sekumpulan besar awan hitam mula berarak ganas menuju ke pusat bandar. Keamatan hujan berubah kepada sangat lebat. Angin pula bertiup kencang melewati kawasan bandar raya. Banyak kenderaan terperangkap di dalam hujan lebat itu yang turut berlaku pada waktu puncak.

Hujan lebat itu berterusan tanpa henti hingga ke lewat malam. Beberapa kilat mula sabung-menyabung dengan guruh yang kuat. Setiap hati yang mendengarnya pasti gementar.

Air Sungai Sarawak mula melimpah ke Tebingan Kuching. Beberapa jalan utama di pusat bandar mula ditenggelami air. Beberapa ketika, siren amaran dibunyikan menandakan aras Sungai Sarawak telah mencapai paras bahaya. Air dan angin bergabung tenaga bersuka ria membasahi bumi pada malam itu. Mereka yakin misi mereka pada malam itu akan terlaksana dengan jayanya.

Panggilan kecemasan 999 sesak dengan rintihan dan raungan manusia meminta tolong. Banyak pusat pemindahan sementara telah tenggelam, memaksa mangsa-mangsa banjir berlari pindah ke kawasan lain yang lebih tinggi. Laungan azan dan doa-doa mula diangkat ke langit di malam yang sangat sejuk itu. Bumbung-bumbung kedai, rumah dan bangunan menjadi talian hayat kepada mereka yang masih terperangkap di tengah lautan bah. Hujan dan angin terus mengajar manusia sepanjang malam itu.

Media massa Malaysia pada hari itu gempar dengan skala kemusnahan Bandar Raya Kuching yang ditenggelami air setinggi bangunan tiga tingkat. Bangunan ikonik Kompleks Dewan Undangan Negeri Sarawak pertama kali telah dijadikan sebagai pusat pemindahan sementara kerana kedudukannya yang agak tinggi. Hanya lautan bah kuning mewarnai suasana pada pagi itu. Ratusan penduduk kelihatan masih terperangkap di atas bumbung, melambai-lambai ke arah helikopter penyelamat yang ternyata masih tergamam dengan situasi ini. Bandar raya itu telah lumpuh sepenuhnya.

Tualang dan rakan-rakannya bangun seperti biasa pada pagi yang sejuk itu. Mata mereka terbuntang melihat suasana di hadapan mereka. Panorama bandar maju dan kelihatan bertamadun sebelum ini kini umpama lautan. Dia terfikir pula nasib manusia yang terlibat di sana.

“Hebat Langit, jika sangkaan ku betul, mungkin ini banjir terburuk yang pernah berlaku di bandar raya ini,” kata Cengal. Seluruh penghuni hutan seperti berpuas hati dengan apa yang telah dilakukan Langit.

“Aku rasa belum habis lagi,” celah pula Belian sambil matanya memandang tepat ke arah Gunung Serapi yang telah botak. Entah hatinya tiba-tiba berasa gerun melihat gunung tersebut yang telah lama bermandian dalam air hujan. Dia faham akan apa yang berlaku seterusnya.

“BOOOM!”

Satu dentuman kuat kedengaran. Semua memandang ke arah Gunung Serapi. Asap tebal menyelubungi Gunung Serapi. Setelah beberapa ketika, Gunung Serapi telah cacat. Puncaknya yang berbentuk kubah itu telah runtuh. Seluruh gunung tersebut telah runtuh. Akar-akar pokok yang asalnya menahan tanah mula reput dan longgar. Hujan yang sangat lebat untuk beberapa hari telah melincirkan tanah untuk berlari menuruni gunung tersebut dengan gembiranya, merempuh segala yang ada di laluannya.

“Ya, aku rasa itu yang terakhir dari Langit, harap manusia sudah tidak lagi membuat pembangunan di situ,” kata pula Cengal.

Runtuhnya puncak Gunung Serapi menandakan berakhirnya tugas Langit untuk memberi pengajaran kepada manusia. Gunung tersebut kelihatan lebih pendek, sudah tidak layak digelar sebuah gunung.

Tahun 2127

Sinar mentari tembus ke arah mata Belian yang belum bangun dari tidur. Mahu atau tidak, dia harus bangkit dari lena untuk terus bekerja pada siang hari. Jika tidak, tiadalah makanan untuknya pada hari itu.

Di tengah hutan belantara itu, pokok-pokok lain pun mula bangkit dari tidur masing-masing. Masing-masing mengucapkan salam dan sangat bersyukur diberikan peluang oleh Tuhan untuk hidup di bumi untuk sehari lagi.

“Kenapa Kuching nampak sunyi sepi sahaja hari ini, selalunya ada kesesakan jalan rayalah, asap hitam dari kilang berkepul-kepul, bunyi siren kecemasan,” kata Belian yang mengecilkan mata untuk melihat panorama bandar raya itu dari rumah yang mereka diami, Gunung Santubong.

“Entahlah, aku pun perasan, aktiviti manusia di sini semakin berkurangan dari hari ke hari, ada sesuatukah yang berlaku?” soal pula Tualang.

“Tualang, cuba tanya Pipit tu masih belum bangun tidur, mungkin dia tahu apa yang telah berlaku, kerjanya kan asyik terbang,” celoteh pula Orkid yang tinggal berjiranan dengan Pipit di atas pokok Tualang. Dia pun cuba menggegarkan dirinya yang sebatang tinggi itu. Akhirnya, Pipit pun bangun lalu ditanyakan soalan oleh Tualang.

“Eh, aku tak tahulah, kau kan tahu aku bangun dari tidur,” kata Pipit pula.

Soalan ke manakah manusia itu dibiarkan tergantung di benak hati masing-masing. Urusan seharian penghuni hutan itu diteruskan seperti hari-hari biasa. Pohon sesama pohon bersaing secara sihat mendapatkan sebanyak mungkin mandian cahaya dari sang mentari. Semakin banyak cahaya matahari yang diperoleh, kenyang besarlah pohon-pohon dewasa di situ.

“Eh, Langit hari ini tak turunkan hujan lebat kah hari ini?” soal Tualang untuk memulakan bicara lagi.

“Aku sangat gembira hari ini, khabarnya bahawa manusia di planet ini semakin berkurangan, sebab sudah berpindah ke planet lain! Jadi aku tidak marah lagi. Dengan izin Tuhan, cuaca di kebanyakan tempat hari ini cerah untuk kamu semua mencari makanan dan bekerja. Mungkin, aku akan kerap menurunkan hujan, secara renyai pada awal pagi sahaja,” terang Langit yang kelihatan gembira bermain dengan Angin dan Awan.

“Wah, Syukur pada Tuhan, akhirnya usaha kamu bertiga selama berpuluh tahun dah membuahkan hasil! Haraplah mereka jangan kembali lagi merosakkan planet ini lagi,” kata Cengal yang sedari tadi mendengar celoteh mereka semua.

“Hoi, mengumpat bangsa manusia lagi ya!” jerkah Mak Wo yang datang ke kawasan kaki gunung itu. Wanita itu pun lalu duduk di sebuah perdu pokok.

“Eh, maafkan kami Mak Wo,” kata Tualang.

Wanita berumur 40-an itu merupakan penghuni yang berpindah ke dalam hutan beberapa hari lepas. Katanya, disisihkan kerana dituduh gila oleh orang kampung disebabkan rutinnya yang sering bercakap dengan seorang diri. Penghuni hutan pun sangat senang dengan kehadirannya. Sekurang-kurangnya, masih ada bangsa manusia yang merindui kemesraan alam.

“Tak mengapa, memang benar kata kamu semua, sakit dendam bermusuh dengan manusia tamak memang perit, dan syukur, ku lihat Langit, Awan dan Angin hari ini seperti berhari raya menyambut kepergian manusia, sama juga seperti kamu semua,” kata Mak Wo.

“Mak Wo, kenapa bandar Kuching hari ini sunyi. Ke mana semua manusia?”

“Kamu ni Tualang, dah bermusuh dengan manusia pun engkau masih kisahkan mereka ya,”

“Eh, tak semua manusia saya benci, manusia macam Mak Wo kami sayang, tak musnahkan alam,” puji Tualang.

“Manusia semua dah berhijrah ke planet Marikh namanya kalau tak salah aku. Sebab cuaca planet ini semakin ekstrem untuk kehidupan mereka. Setiap tahun, ada banjir besar, ada kemarau, taufan yang melanda, jadi solusi yang mereka fikir mudah ialah pindahkan bangsa manusia yang muda, pandai dan kaya ke planet itu, manakala orang miskin dan tua ditinggalkan di bumi yang semakin rosak ini,” kata Mak Wo.

“Saya jamin Mak Wo, bumi ini sudah tidak rosak lagi, bumi sedang mula memulihkan dirinya sendiri!” kata Langit dengan penuh semangat.

“Macam mana? Bukankah kerosakan yang telah dilakukan manusia ini tidak boleh dibetulkan lagi?”

“Boleh sebenarnya Mak Wo, cuma manusia yang sering lupa dan tak pernah mencuba bersama. Banyak perjanjian dan ikrar yang telah dimeterai, kononnya untuk mengawal perubahan iklim, tetapi semua itu membazir air liur yang memberitahu dan membazir kertas yang dicetak untuk perjanjian itu. Manusia yang tamak tetap tidak berubah, tetap menebang dan membakar hutan-hutan, masih mencemar alam dengan sisa kimia dan asap. Sebab itulah kadang kami marah dengan tindakan mereka, dan kami balas dengan bencana, semua manusia terkena tempias.”

“Jika manusia serius ingin memulihkan bumi, mereka patutnya berusaha dan bekerjasama, tapi akhirnya, berpindah ke planet lain pula,” kata Orkid.

“Jika suasana tenang ini berterusan untuk beberapa tahun akan datang, suhu di bumi akan kembali stabil dan paras laut pun akan kembali menyusut, seiring dengan pembekuan semula ais-ais di kawasan Antartika dan Artik,” ujar Langit.

Pipit mendarat di hadapan Mak Wo. Nafasnya tercungap-cungap setelah terbang memantau situasi di bandar raya itu.

“Nampaknya, bandar Kuching memang sangat sedikit penghuninya, tinggal beberapa kumpulan manusia di dalam kampung sahaja. Burung-burung dari bahagian lain juga melaporkan perkara yang sama.” ujar Pipit. Mak Wo tumpang gembira kerana alam sudah boleh berehat sebentar dari berdendam.

Banyak penghuni hutan lega dan syukur, golongan manusia yang tamak itu mungkin sudah berpindah ke planet Marikh.

“Entah udara apa yang mereka hirup di planet Marikh, aku yakin ia tidak setulen dan sesegar udara di hutan ini,” kata Belian sambil ketawa besar. Penghuni hutan lain pun bergelak ketawa sama.

Mak Wo yang tetap duduk itu berasa sedikit sedih. Dia agak terkilan dengan bangsanya sendiri. Lari meninggalkan Bumi dalam keadaan sangat kotor, dan Bumi semula yang harus merawat dirinya sendiri, biarpun mengambil masa yang agak lama. Lalu dia terfikir.

“Bagaimana jika manusia-manusia itu kembali lagi ke bumi?”

See author's posts


Serius lahirkan pemain pelapis

PEMAIN CILIK…Para peserta merakamkan gambar bersama penganjur klinik tenis yang diadakan julung kali oleh PRBMu di Mukah,baru-baru ini.

SERAMAI 12 pemain cilik  berusia 12 tahun ke bawah telah menyertai  Sesi Klinik Tenis yang telah berlangsung di Mukah baru-baru ini.

Aktiviti  sukan yang julung kali itu adalah anjuran Presiden Persatuan Tenis Bahagian Mukah (PTBMu) di gelanggang tenis yang berada berdekatan dengan Rumah Rihat Kerajaan di sini.

Berikutan kejayaan klinik tersebut, Presidennya, Ismandi Junaidi, telah meletak  harapan yang tinggi agar ramai pemain pelapis boleh dilahirkan pada masa akan datang.

“Sukan tenis kini mendapat perhatian masyarakat di Mukah  dan kini kita dalam usaha mencari pemain pelapis muda yang mampu mewakili Mukah suatu hari nanti serta yang mempunyai potensi yang perlu dikembangkan lagi,” ujarnya.

Katanya, melalui Klinik Pembangunan Tenis seperti itu, beliau mengharapkan agar peserta dapat berkongsi pengetahuan asas sukan tenis terutama  kepada generasi muda, remaja dan pelajar sekolah.

“Diharapkan juga objektif persatuan untuk menghasilkan bakat baharu dari Mukah yang boleh diketengahkan ke peringkat yang lebih tinggi menjadi realiti. Ini kerana, sukan tenis perlu  ditonjolkan sama seperti sukan lain yang  telah mendapat tempat dalam masyarakat setempat seperti bola sepak dan badminton,” jelasnya.

Justeru, Ismandi menyatakan melalui program seumpanya, pihak mereka  dapat memperkenalkan generasi muda yang berjinak dengan sukan tenis.

“Impian ini boleh dicapai jika mendapat kerjasama seperti ibu bapa terutama dari segi penggalakkan dan membenarkan anak mereka menyertai  klinik seperti ini dalam usaha mencungkil bakat-bakat baharu dalam bidang sukan tenis termasuk memperomosikannya,” ujar lagi.

Ismandi turut mendedahkan bahawa klinik seperti itu akan  diadakan secara berkala mengikut kesesuaian dan keadaan semasa memandangkan kini pandemik Covid-19 masih belum reda lagi.

“Orang ramai juga boleh mengunjungi laman Facebook rasmi PTBMu “Persatuan Tenis Bahagian Mukah” untuk mengetahui lebih lanjut mengenai aktiviti persatuan dan berhubung dengan pihak PTBMu,” tambah Ismandi.

See author's posts


RM20,000 baik pulih pondok salai ikan tahai

LAWAS: Penduduk Lawas diseru supaya mengamalkan norma baharu kerana negara masih belum bebas sepenuhnya daripada pandemik Covid-19.

Malah, aspek kebersihan diri dan penjagaan jarak sosial juga harus dipraktikkan sepanjang masa apabila berada di luar rumah.

Timbalan Menteri Pembangunan Kemajuan Luar Bandar (PKLB), Dato Henry Sum Agong menyatakan demikian sewaktu lawatan kerja ke Kampung Awat-awat di sini Ahad lalu.

Henry Sum yang juga Ahli Parlimen Lawas meluangkan masa mendengar segala permasalahan rakyat yang memerlukan perhatian utama.

Sehubungan itu beliau mengumumkan peruntukan RM20,000 untuk baik pulih pondok menyalai ikan tahai di Awat-awat.

Manakala empat kampung masing-masing menerima RM20,000 yang disalurkan kepada Jawatankuasa Kemajuan dan Keselamatan Kampung (JKKK) di Kampung Hujung, Kampung Menengah, Kampung Masjid dan Kampung Balai di Awat-awat.

Bagi dua JKKK yang baharu ditubuhkan, beliau menasihatkan mereka untuk berdaftar dengan Pejabat Daerah dan membuka akaun masing-masing.

Semasa lawatan tersebut, Henry Sum melihat projek pemecah ombak yang perlu ditambah baik, projek jeti dan jambatan kampung serta projek bekalan air.

Menyentuh lanjut, beliau akan menyenaraikan semua projek itu dalam peruntukan baharu dan mengharap penduduk untuk terus bersama-sama kerajaan Sarawak dan kerajaan pusat sekarang ini.

“Kita melakukan lawatan ini untuk menyenaraikan isu utama rakyat dan kita akan kongsi maklumat ini dengan Timbalan Ketua Menteri yang juga Ahli Dewan Undangan Negeri Bukit Sari Datuk Amar Awang Tengah Ali Hasan.

“Ini kerana kita mahu memastikan tidak ada pertindihan projek dan juga memastikan peruntukan projek dapat memberi manfaat terus kepada rakyat,” ujarnya kepada media.

Henry Sum juga menyeru rakyat di Lawas supaya bersatu padu dan tidak mudah terpedaya dengan berbagai informasi yang disiarkan dalam media sosial.

“Terlalu banyak fitnah dan berita yang cuba mengelirukan rakyat. Kita mahu rakyat Lawas terus fokus kepada agenda pembangunan tanpa memperduli penyebar berita palsu yang semakin galak di media sosial,” tambahnya.

Hadir sama Pegawai Daerah Lawas, Ladin Atok, Pegawai KPLB Putrajaya, Maswan Manan dan ketua-ketua kampung di Awat-awat.

Oleh Adeng Edrus

See author's posts


86 orang terima bantuan Prihatin Ramadan

TATAU: Seramai 76 orang dari kalangan Urusetia Saudara Kita dan 10 orang penjaja dan peniaga muslim dari Cawangan Tatau menerima bantuan Prihatin Ramadan.

Semalam telah penyampaian simbolik kepada 5 orang penerima. Dan pengagihan akan diteruskan pada hari seterusnya oleh Jawatankuasa Urusetia Saudara Kita Cawangan Tatau.

Bantuan merupakan keperluan barangan makanan seperti beras, gula, minyak masak, milo, teh, sos maggi, mee segera, oren sun valley dan kicap.

Sumbangan tersebut telah disampaikan oleh  Ustaz Azhar bin HipniPegawai Jabatan Agama Islam (JAIS) Bintulu.

See author's posts


MPOB bakal perkenal teknologi baharu

KUALA LUMPUR: Lembaga Minyak Sawit Malaysia (MPOB) akan memperkenalkan tujuh teknologi baharu kepada pemain industri itu dalam Seminar Pemindahan Teknologi MPOB (Webinar TOT 2020) yang akan diadakan secara dalam talian pada 7 Julai ini.

Ketua Pengarahnya, Dr. Ahmad Parveez Ghulam Kadir berkata, pengkomersialan teknologi baharu itu bertumpu kepada kedua-dua industri huluan dan hiliran.

“Pada seminar ini, kami akan memperkenalkan beberapa teknologi baharu untuk diguna pakai oleh industri atau sesiapa sahaja yang berminat untuk menambah pendapatan,” katanya dalam sesi temu bual program Biz Malaysia terbitan Radio Televisyen Malaysia, semalam.

Dr. Ahmad Parveez berkata, sehingga kini, MPOB telah menghasilkan 667 teknologi dengan 30 peratus daripadanya telah dikomersialkan dengan nilai pasaran berjumlah RM3.5 bilion.

Justeru katanya, MPOB mahu terus meningkatkan teknologi baharu yang berupaya memacu perkembangan industri sawit dan pertumbuhan ekonomi negara.

“Kita akan menghasilkan teknologi di peringkat huluan untuk meningkatkan hasil tanaman, kemudian proses di kilang untuk kecekapan penghasilan dan mengelak pembaziran.

“Seterusnya, industri hiliran seperti penghasilan marjerin, kosmetik, santan yang apabila teknologi ini digunakan oleh pemain industri, mereka akan mendapat nilai yang lebih tinggi daripada minyak sawit yang digunakan,” katanya.

Katanya MPOB kini mempunyai lebih 80 saintis dan giat menjalankan kerjasama penyelidikan di dalam dan luar negara untuk berkongsi kepakaran dalam industri ini. – Bernama

See author's posts


Kes positif seluruh dunia cecah 4 juta

AMERIKA SYARIKAT : Kes positif Covid-19 di seluruh dunia
meningkat lagi dalam masa 24 jam yang lepas dengan jumlah kumulatif kini
melepasi 4 juta kes.

Data Johns Hopkins University menunjukkan, 10 negara kini mempunyai angka
positif melebihi 100,000 kes, dengan pertambahan satu negara daripada
sebelumnya, iaitu Iran.

Amerika Syarikat kekal satu-satunya negara yang mempunyai angka jangkitan
melebihi 1 juta dengan jumlah kumulatif kes positif kini meningkat kepada 1.307
juta.

Tiga negara kini melepasi angka 200,000 kes positif iaitu Sepanyol 222,000,
Itali 218,000 dan United Kingdom 216,000.

Sementara itu, Rusia, Perancis dan Jerman masing-masing
merekodkan 198,000, 176,000 dan 171,000 kes positif.

Manakala Brazil, Turki dan Iran mencatatkan 155,000, 137,000 dan 106,000 kes
positif Covid-19.

Pesakit yang telah sembuh akibat virus itu juga dilaporkan
meningkat kepada 1.36 juta kes.-AFP

See author's posts


STATOB platform perluaskan ekonomi Brunei-Sarawak

LIMBANG: Penubuhan Pejabat Perdagangan dan Pelancongan Sarawak di Brunei (STATOB) yang dijangka beroperasi pada penghujung tahun ini dilihat sebagai platform menyebarluaskan ekonomi dua hala melibatkan negara Brunei dan Sarawak.

Timbalan Menteri Pelancongan, Industri dan Seni Persembahan Datuk Sebastian Ting Chiew Yew berkata, penubuhannya bertepatan dengan usaha Sarawak memperkenalkan produk pelancongan tempatan ke peringkat antarabangsa menerusi jalinan kerjasama negara jiran.

“Penubuhan seumpama ini iaitu Pejabat Perdagangan dan Pelancongan Sarawak di Singapura (STATOS) telah memberi impak positif.

“Respons ini sekali gus memperkenalkan Sarawak di pasaran antarabangsa selain meningkatkan jumlah kemasukan pelancong Singapura ke Sarawak.

“Oleh itu, saya yakin STATOB akan mencatatkan kejayaan yang sama,” katanya.

Beliau berkata demikian kepada pemberita pada Program Derma Darah anjuran Parti Rakyat Bersatu Sarawak (SUPP) Cawangan Limbang di sini, semalam.

Menurutnya, perkara itu juga telah mencapai persetujuan eringkat kementerian Brunei dan STATOB akan beroperasi di Ibu Kota Bandar Seri Begawan.Turut hadir, Pengerusi SUPP Limbang Kaunselor Michael Tiong Hok Choon dan wakil Sugar Bun Limbang Ngu Tiong Hui yang menaja makanan dan minuman sempena program itu.

Oleh ADENG EDRUS

See author's posts


Kanak-kanak terperangkap dalam kereta selamat

JOHOR BAHRU: Anggota Balai Bomba dan Penyelamat (BBP) Johor Jaya dan BBP Muar berjaya menyelamatkan dua kanak-kanak yang terperangkap di dalam kereta dalam dua kejadian berasingan di Taman Permas  di sini dan Taman Indah dekat Muar  malam Khamis lepas.

Komander Operasi BBP Johor Jaya PBK II Mohamad Kamal Shahri berkata, dalam kejadian di sebuah hotel di Jalan Permas 10, Taman Permas  di sini, pihaknya membantu menyelamatkan seorang kanak-kanak lelaki, Akil Nor Iman Anuar, setahun lima bulan, selepas menerima panggilan kecemasan pada jam 8.04 malam.

“Satu jentera bersama lapan anggota bergegas ke hotel itu dan mendapati mangsa terperangkap dalam kereta jenis Naza Citra. Difahamkan ibu bapa mangsa telah keluar dari kenderaan itu bagi tujuan pendaftaran hotel dan meninggalkan tiga anak berumur setahun hingga sembilan tahun di dalam kereta.

“Selepas itu, dua adik-beradik mangsa telah bertindak keluar dari kereta dan meninggalkan mangsa berseorangan di dalam kenderaan tersebut,” menurutnya dalam kenyataan semalam.

Beliau berkata, apabila ibu bapa mangsa menyedari bahawa anak bongsu mereka telah ditinggalkan bersendirian, mereka bergegas kembali ke kereta itu namun mendapati ia sudah terkunci.

Mohamad Kamal berkata, Akil Nor Iman dipercayai terperangkap kira-kira 10 minit di dalam kereta tersebut dan pihak bomba berjaya mengeluarkan mangsa dalam tempoh lebih kurang lima minit dengan menggunakan peralatan khas sebelum menamatkan operasi pada jam 9.21 malam.

Sementara itu, Komander Operasi BBP Muar PBK II Zuraimi Harun berkata, pihaknya berjaya membantu menyelamatkan seorang kanak-kanak perempuan yang terperangkap di dalam kereta Proton Persona di deretan kedai di Taman Indah, dekat Muar  selepas menerima panggilan kecemasan pada jam 10.13 malam.

Zuraimi berkata, operasi menyelamatkan Latifah Umairah Azizi, 10, membabitkan 13 anggota.

“Dalam kejadian tersebut, ibu dan bapa mangsa telah keluar untuk membeli barangan keperluan di kedai berdekatan dan bertindak meninggalkan kanak-kanak itu di dalam kereta.

“Apabila kembali, mereka mendapati kereta yang sedang dihidupkan enjin itu sudah terkunci dan kanak-kanak itu tertidur,” menurutnya dalam satu kenyataan.

Beliau berkata, ibu bapa mangsa dan orang awam cuba memanggil dan mengejutkan Latifah Umairah  namun  kanak-kanak itu tidak sedar menyebabkan mereka bertindak menghubungi bomba yang berjaya menyelamatkan mangsa dalam tempoh kira-kira lima minit dengan menggunakan peralatan khas.

Katanya, Latifah Umairah dipercayai ditinggalkan dan terperangkap dalam tempoh lebih kurang 10 minit dan operasi menyelamatkan kanak-kanak itu ditamatkan pada jam 10.22 malam. – Bernama

See author's posts


Rishi Kapoor meninggal dunia

MUMBAI: Legenda filem Bollywood, Rishi Kapoor dilaporkan menghembuskan nafas terakhir pada usia 67 tahun di Sir HN Reliance Foundation Hospital di Mumbai, India pada Khamis selepas dikejarkan ke hospital akibat kesukaran bernafas pada Rabu. Portal tempatan melaporkan, perkara itu disahkan oleh abang mendiang, Ranbir Kapor. Mendiang  dimasukkan ke hospital tersebut pada Rabu ekoran penyakit kanser yang dihidapinya sejak 2018. Nama Rishi melonjak selepas filem romantik remaja lakonannya Bobby disiarkan pada 1973. Filem ikonik itu turut dikenali dengan lagu Hindi, Main Syahar To Nahin dan Hum Tum Ek Kamre Mein hasil nyanyian legenda Lata Mageshkar dan Shailendra Singh. Menurut adiknya, Randhir Kapoor, Rishi dikejarkan ke hospital selepas mengalami masalah pernafasan. Beberapa jam kemudian, Randhir memaklumkan agensi berita PTI tentang keadaan abangnya yang stabil. Rishi yang merupakan anak kepada Raj Kapoor turut popular dengan filem-filem box-office termasuk Bol Radha Bol. Pernah merangkul anugerah Pelakon Terbaik dalam Filmfare Award (1974) untuk wataknya dalam filem Bobby. Rishi pernah dimasukkan ke hospital di New York untuk rawatan barah pada tahun lalu dan baharu sahaja pulang ke Mumbai selepas menerima rawatan di Amerika Syarikat selama 11 bulan. Akibat barahnya yang semakin meruncing, Rishi pernah dimasukkan ke hospital di New Delhi dan Mumbai sebanyak dua kali pada bulan Februari. Rishi meninggalkan balu Neetu Kapoor, seorang anak lelaki Ranbir dan anak perempuan, Riddhima. Kali terakhir Rishi berlakon merupakan dalam filem, The Body dan Jhoota Kahin Ka. Industri filem Bollywood turut kehilangan sebutir permata semalam dengan pemergian Irrfan Khan, aktor yang pernah membintangi filem Hollywood, Slumdog Millionaire dan Life of Pi. Irrfan meninggal dunia pada Khamis selepas bertarung dengan barah usus.-AFP

See author's posts


500 SEKOLAH TERIMA RASPBERRY PI

SELANGAU: Sekitar 500 sekolah rendah di Sarawak telah menerima komputer Raspberry Pi, setakat ini.

Menteri Muda Pendidikan, Sains dan Penyelidikan Teknologi, Dr Annuar Rapaee berkata, proses pengagihan komputer tersebut telah dijalankan di Serian, Bau, Kapit dan kini di Bahagian Sibu, seterusnya ke seluruh bahagian di Sarawak.

“Kita berusaha untuk menyelesaikan pengagihan komputer tersebut kepada 1,265 sekolah rendah secara keseluruhan di seluruh Sarawak secara pada Disember tahun ini.

“Jumlah komputer yang diagihkan adalah bergantung kepada jumlah pelajar. Ada sekolah yang menerima lima dan ada yang menerima sehingga 25 set Raspberry Pi Computer,” jelasnya ketika ditemui pemberita selepas Majlis Ringkas Pengagihan Komputer Raspberry Pi di Dewan Masyarakat Skim Sekuau, semalam.

Dr Annuar yang juga Menteri Muda Perumahan dan Kesihatan Awam memberitahu, komputer Raspberry bukan seperti komputer biasa, ia boleh digunakan sebagai ‘router’, intranet dan digunakan untuk pembelajaran awal teknologi digital.

“Saya rasa inilah yang amat penting untuk para pelajar yang kita dedahkan daripada peringkat awal untuk mendapatkan pengetahuan di bidang teknologi, komunikasi dan maklumat (ICT),” ujarnya.

Oleh AKUN GIMAN

See author's posts


Pembinaan ibu negara baharu giat dijalankan

KAHERAH: Terletak kira-kira 50 kilometer dari timur Kaherah, kerja-kerja pembinaan dan pembangunan ibu negara baharu Mesir giat dijalankan.

Ibu negara baharu Mesir itu pada mulanya akan dilancarkan pada 30 Jun lalu, namun terpaksa ditangguhkan susulan pandemik Covid-19.

Selepas beberapa kali penangguhan, Presiden Mesir, Abdel Fattah al-Sisi pada bulan ini mengarahkan supaya semua penjawat awam berpindah ke ibu negara baharu itu pada Disember ini.

Kesemua penjawat awam akan menjalani tempoh percubaan selama enam bulan di ibu negara baharu tersebut.

Bandar utama baharu Mesir itu dianggarkan bernilai AS$45 bilion (RM187 bilion) dan mempunyai keluasan seperti Singapura, selain disifatkan sebagai ‘penyelesaian kepada jumlah penduduk yang terlalu padat di Kaherah’.

Selepas dipilih menjadi Presiden Mesir pada 2014, Abdel Fattah menggambarkan ibu negara baharu itu sebagai ‘kelahiran negara dan republik baharu’.

Namun, beberapa pihak percaya, ibu negara baharu yang hanya dikenali sebagai ‘Pentadbiran Baharu’ itu tidak setanding dengan Kaherah.

“Ibu negara baharu itu sangat misteri dan sehingga kini, masih belum ada mana-mana pihak yang berpindah ke sana,” kata pakar perancangan bandar, Galila el-Kadi.

Ibu negara baharu itu merupakan antara projek terbesar yang dilakukan oleh kerajaan Mesir.

Fasa pertama bandar baharu itu seluas 250 kilometer persegi dan mampu memuatkan sehingga dua juta penduduk. – AFP

See author's posts


Pengusaha restoran digesa patuhi SOP

KUCHING: Restoran di bawah bidang kuasa Majlis Bandaraya Kuching Selatan (MBKS) digesa mematuhi prosedur operasi standard (SOP) yang dikeluarkan oleh Jawatankuasa Pengurusan Bencana Negeri Sarawak (JPBNS).

Datuk Bandar MBKS, Dato Wee Hong Seng berkata, terdapat beberapa restoran di bawah MBKS pada masa ini masih degil mematuhi SOP berkenaan.

“Buat masa ini, kami akan memberikan peringatan tetapi itu tidak bermaksud MBKS tidak akan mengeluarkan kompaun atau tidak mengambil tindakan,” katanya kepada pemberita selepas penyerahan sijil penghargaan kepada penderma dan penaja darah di  Pusat Derma Darah Alternatif Bank Darah Hospital Umum Sarawak (SGH) di Dewan Masyarakat MBKS, di sini semalam.

Beliau menambah, ada sebab mengapa MBKS tidak mengambil tindakan tegas pada masa sekarang.

“Saya percaya selepas Perintah Kawalan Pergerakan (PKP) dan Perintah Kawalan Pergerakan Pemulihan (PKPP), ada banyak perniagaan yang mengalami kerugian, dan itulah sebabnya kita tidak mengenakan kompaun dan saya mahu semua orang bekerjasama,” ujarnya.

Jelasnya, sekiranya bistro ini dikenakan kompaun RM1,000 sudah tentu mereka tidak mahu membayar dengan memberi alasan keadaan ekonomi meleset ketika ini.

“Saya berharap pengusaha perniagaan tidak lagi memberi alasan demikian.

“Apabila kita harus melakukannya (mengeluarkan kompaun), kita akan melakukannya.  Sekiranya MBKS terus memberi amaran kepada anda, namun anda tidak menerimanya, MBKS memohon maaf dan tetap patuh kepada undang-undang,” tegasnya.

Oleh Nur Ain Otsman

See author's posts


Thailand lanjutkan perintah darurat

BANGKOK: Majlis Keselamatan Negara (NSC) Thailand hari ini mengumumkan rancangan untuk melanjutkan tempoh perintah darurat selama sebulan lagi sehingga akhir Julai bagi mengekang gelombang kedua wabak koronavirus (Covid-19) di negara itu.

Walaupun negara berkenaan merekodkan hari ke-31 berturut-turut tanpa jangkitan tempatan Covid-19, Setiausaha Agung NSC, Jeneral Somsak Roongsita berkata, keadaan di seluruh dunia tetap menjadi kebimbangan.

“Memandangkan Thailand akan membuka kembali perniagaan dan tempat berisiko tinggi seperti pusat hiburan dan sekolah bermula 1 Julai, terdapat keperluan untuk mengawal secara berkesan serta mencegah penularan wabak itu sekali lagi dalam negara ini.

“Kita perlu mencegah gelombang kedua Covid-19 di Thailand,” katanya pada sidang akhbar di sini semalam.

Pelanjutan perintah darurat berkenaan perlu mendapat kelulusan Kabinet pada Selasa depan.

Perintah darurat akan berakhir pada 30 Jun. Setakat ini, Thailand telah melanjutkan tiga kali perintah darurat.

Perintah darurat pertama kali diisytiharkan bermula 26 Mac hingga 30 April dan dilanjutkan sehingga 31 Mei untuk membendung penularan wabak Covid-19.

Sementara itu, Somsak menegaskan bahawa alasan negara itu melanjutkan tempoh darurat adalah untuk menjaga keselamatan kesihatan.

“Ini tidak ada kena mengena dengan politik,” katanya.

Terdahulu, media tempatan melaporkan bahawa pemimpin pembangkang telah menggesa kerajaan supaya menamatkan perintah darurat kerana mendakwa perintah itu memberi peluang kepada pihak berkuasa untuk menghalang orang ramai berkumpul secara besar-besaran dan mengekang kebebasan yang lain.

Somsak yang mempengerusikan mesyuarat mengenai pelonggaran sekatan dan langkah-langkah Covid-19 berkata, jawatankuasa itu mencadangkan untuk melanjutkan perintah darurat yang akan berakhir pada 30 Jun.

Thailand merupakan negara pertama di luar China yang melaporkan kes Covid-19 pada 13 Januari.Negara itu memulakan fasa pertama pelonggaran sekatan pada 3 Mei iaitu melibatkan enam jenis perniagaan dan tempat dibuka semula manakala fasa kedua bermula 17 Mei dan fasa ketiga pada 1 Jun.

Apabila keadaan Covid-19 dalam negara itu semakin pulih, Thailand melaksanakan fasa pertama pelonggaran sekatan pada 3 Mei, diikuti fasa kedua pada 17 Mei, fasa ketiga (1 Jun) dan fasa keempat (15 Jun) serta fasa kelima dan terakhir pada 1 Julai.

Sementara itu, Thailand melaporkan satu kes Covid-19 baharu dalam tempoh 24 jam iaitu seorang pelajar warganegaranya yang pulang dari Mesir, menjadikan jumlah keseluruhan 3,158 kes dengan 58 kematian. – Bernama

See author's posts


Pustaka anjur tiga pertandingan

KUCHING: Pustaka Negeri Sarawak akan menganjurkan tiga pertandingan yang terbuka kepada orang awam secara percuma sempena sambutan Hari Sarawak 2020 yang diraikan pada 22 Julai lalu.

Menurut kenyataan Pustaka semalam, pertandingan yang bakal dianjurkan adalah Pertandingan Video Singkat (Telefon Pintar) Sarawak Cemerlang 2020.

Orang awam dijemput untuk menyertai dan menyerlahkan kreativiti serta aspirasi Sarawak Cemerlang iaitu kecemerlangan Sarawak dalam pelbagai bidang khususnya di peringkat negara ataupun antarabangsa menerusi penyediaan video singkat mereka.

Peserta dikehendaki menyediakan satu video singkat yang menjurus kepada satu bidang yang diminati. Misalnya dalam bidang pendidikan, sukan, “gaming”, seni dan sebagainya.

Tarikh pertandingan adalah bermula pada 30 Julai hingga 23 Ogos depan.

Turut dianjurkan oleh Pustaka ialah Pertandingan Sketches Hari Sarawak bertemakan Sarawak Cemerlang yang terbuka untuk orang awam.

Hasil karya yang diciptakan perlu mengenai kecemerlangan Sarawak dalam pelbagai bidang khususnya di peringkat negara ataupun antarabangsa bermula yang akan bermula pada 26 Julai hingga 23 Ogos depan.

Selain itu, Pustaka juga turut menganjurkan Pertandingan Penulisan Penyelidikan Sejarah yang terbuka kepada orang ramai yang bertemakan penyelidikan sejarah negeri Sarawak.

Pertandingan tersebut akan bermula pada 1 Ogos hingga 31 Ogos depan.

Orang awam yang berminat perlu sentiasa mengikuti perkembangan terkini mengenai pertandingan Penulisan Penyelidikan Sejarah ini di laman web Pustaka Negeri Sarawak dan sosial media Pustaka.

Ketiga-tiga pertandingan adalah percuma kepada semua warganegara Malaysia yang bermastautin atau beralamat di Sarawak sahaja.

Maklumat lanjut mengenai terma dan syarat, orang ramai boleh mengunjungi pautan https://www.pustaka– sarawak.com/document_uploaded/ 1595472089.pdf.

Hadiah utama adalah Mac Book Air 13 inci bagi Pertandingan Video Singkat, Huawei MediaPad M3 Lite 8 bagi Pertandingan Sketches Hari Sarawak dan Huawei Matebook 13 Touch Screen bagi Pertandingan Penulisan Penyelidikan Sejarah.

Sementara hadiah lain masing-masing menerima Hadiah Pertama yang bernilai RM 500 sebanyak 5 pemenang, Hadiah Kedua (RM 400 x 5), Hadiah Ketiga (RM 300 x 5) Hadiah Keempat (RM 200 x 5) dan Hadiah Sagu hati (RM 100 x 5)

Untuk sebarang pertanyaan dan keterangan lanjut, orang ramai boleh menghubungi Nur Amanina Matani (01114008208) dan Nur Faziella Syazmeen Hasli (013- 3829169).

Oleh Diyana Samsuddin

See author's posts


Pesta di Anfield

LIVERPOOL berpeluang menjulang trofi Liga Perdana Inggeris (EPL) di Anfield, selepas polis membuat pusingan U berkenaan gelanggang berkecuali.

Laporan sebelum ini mendakwa polis meluahkan kebimbangan kemungkinan penularan Covid-19 di kalangan peminat yang berkumpul di luar stadium ketika perlawanan penentuan kejuaraan Liverpool itu.

Ia bermakna perlawanan kedua yang mana The Reds menerima kunjungan Crystal Palace pada 24 Jun akan dilangsungkan di Anfield.

Keputusan dibuat selepas rundingan lebih seminggu antara semua pihak yang terbabit dalam Liga Perdana, polis, kerajaan dan pihak berkuasa tempatan serta wakil-wakil keselamatan.

Skuad kendalian Jurgen Klopp yang menanti saat ditabalkan juara selepas kali terakhir mengecapinya pada 1990, memiliki baki sembilan perlawanan dan mendahului selesa di puncak liga dengan 25 mata mengatasi pencabar terdekat, Manchester City.

Mereka hanya memerlukan dua kemenangan atau enam mata untuk mengesahkan kejuaraan liga.

The Reds dijangka mampu mengesahkan kejuaraan di Everton pada 21 Jun sekiranya Manchester City tewas kepada Arsenal pada 17 Jun.

Liverpool akan dimaklumkan pada Isnin ini sama ada perlawanan menentang Everton akan berlangsung di Goodison Park atau gelanggang berkecuali selepas lawan setempat itu mengemukakan permohonan aksi perlawanan pembukaan di gelanggang sendiri.

Dalam pada itu, Harry Kane berharap Tottenham mampu memanfaatkan kelebihan hanya beraksi dalam saingan Liga Perdana apabila menyambung perebutan tempat bagi Liga Juara-Juara (UCL) musim depan.

Saingan liga utama Inggeris dijadualkan disambung semula pada 17 Jun, dengan skuad Spurs bimbingan Jose Mourinho melayan kunjungan bekas kelabnya, Manchester United dua hari kemudian.

Tottenham mempunyai sembilan perlawanan untuk cuba menempatkan diri dalam kelompok UCL.

Anak buah Mourinho ketinggalan tujuh mata daripada empat pasukan teratas, tapi kedudukan kelima sudah memadai jika rayuan Manchester City mengenai hukuman penggantungan dua musim beraksi di Eropah ditolak.

Menang kembali perlawanan pertama mereka dan Spurs hanya berbeza satu mata di belakang pasukan di tangga kelima, United.

Pencabar Tottenham yang lain turut mempunyai beberapa perlawanan dengan Manchester United bagi saingan Piala FA dan Liga Europa, Chelsea dalam Piala FA dan Liga Juara-Juara, Wolves di Liga Europa serta Sheffield United dalam Piala FA.

“Dari pandangan kami yang tidak berada dalam mana-mana kejohanan, sememangnya kami mempunyai sembilan perlawanan tumpuan untuk mengumpul sebanyak mana mata yang mungkin dan cuba memperoleh tempat di Liga Juara-Juara.” kata Kane kepada Sky Sports.

“Jadi sekurang-kurangnya semua tumpuan kami terarah kepada satu kejohanan.”

Kane dijangka cergas untuk beraksi susulan hampir enam bulan berehat berikutan kecederaan hamstring yang serius.-AFP

See author's posts


Sarawak perkasa pertanian moden

SARIKEI: Pelbagai program dan kursus dalam sektor pertanian dilaksanakan di kawasan Dewan Undangan Negeri (DUN) Kuala Rajang bagi memberi pendedahan kepada peserta yang terdiri dari golongan keluarga tani.

Menteri Muda Perancangan Bandar, Pentadbiran Tanah dan Alam Sekitar, Datu Len Talif Salleh berkata, melalui program dan kursus ini, peserta diberikan pendedahan secara langsung berkenaan teknologi pertanian yang terkini.

“Kerajaan Sarawak memperkasakan pertanian moden, bermakna kursus-kursus seperti ini adalah penting untuk mereka (peserta kursus) memahami dari segi proses awal sampai ke proses pemasaran produk.

“Setiap sektor dalam pertanian ini haruslah diberi perhatian. Kita tidak mahu sebarang ‘weak link’ akan menjejaskan keberkesanan dalam program seperti ini,” katanya.

Beliau berkata demikian ketika ditemu bual pemberita selepas merasmikan program Jangkauan Komuniti Pertanian (AgriCOP) di Dewan Serbaguna Kampung Seberang Seberang, Rabu lalu.

Tambahnya, program AgriCOP yang dijalankan Rabu lalu merupakan program AgriCOP terakhir dilaksanakan bagi DUN Kuala Rajang untuk tahun ini.

“Jadi kita mengucapkan terima kasih kepada Kerajaan Sarawak dan begitu juga kerajaan di peringkat persekutuan kerana menyalurkan peruntukan yang banyak untuk sektor pertanian,” ujarnya.

Turut hadir ialah Pegawai Pertanian Bahagian Sarikei, Rainy Yaman dan Temenggong Awang Ibrahim Awang Hosain.

Oleh EARL ANEK

See author's posts


Ibu tunggal jual donut sara hidup

KOTA TINGGI: Seorang ibu tunggal di Taman Anggerik, Bandar Tenggara, di sini, menjual donut sejuk beku demi kelangsungan hidupnya setelah kematian suami dan menjaga anak tunggalnya yang menderita akibat sakit.

Sapura Ahmad, 40, berkata, Muhammad Naufal Rahim, 4, disahkan menghidap penyakit ‘Congenital Talipes Equino Varus’(CTEV) atau dikenali sebagai kaki belantan   dan masalah urat saraf di tulang belakang sejak dilahirkan.

Penyakit CTEV ini menyebabkan Muhammad Naufal tidak seperti kanak-kanak lain kerana terpaksa bergerak secara mengesot berikutan keadaan kaki kirinya bengkok, kata Sapura ketika ditemui di rumahnya.

Tidak cukup dengan itu, pertumbuhan Muhammad Naufal juga terbantut akibat masalah urat saraf yang dihadapinya menyebabkan badannya kecil berbanding kanak-kanak sebayanya.

“Kakak semakin serius menjual   donut ini secara tetap sejak awal tahun lepas setelah    ketiadaan suami dan memikirkan itulah sahaja cara yang membolehkan saya meraih pendapatan,” katanya.

Menurutnya, kalau bergantung kepada bantuan yang diterima semata-mata, ia tidak cukup kerana perlu membayar sewa rumah setiap bulan, kos perubatan dan jagaan anak serta membeli barangan keperluan dapur.

“Tambah lagi, pada September ini, anak sudah dijadualkan untuk melalui pembedahan bagi meluruskan kakinya,” tambahnya.

Menurut Sapura, kebiasaannya beliau   menghasilkan kira-kira 10 pek donut setiap hari untuk dijual berisi 12 biji donut setiap pek dan dijual dengan harga RM5 satu pek.

“Untung bersih kakak setiap bulan tidaklah banyak, sekitar RM400-RM500 tetapi ia cukup untuk dijadikan duit simpanan,” katanya yang aktif mempromosikan perniagaan menerusi kumpulan-kumpulan niaga dalam laman Facebook seperti Usahawan Bandar Tenggara dan COD Bandar Tenggara.

Sebelum ini beliau juga menerima tempahan untuk majlis atau kenduri kahwin namun sejak pelaksanaan Perintah Kawalan Pergerakan (PKP)18 Mac lalu, beliau hanya bergantung kepada tempahan dalam talian sahaja.

Sapura berharap pengalamannya itu untuk menjana pendapatan melalui usaha sendiri dapat memberikan inspirasi kepada golongan lain khususnya wanita yang melalui dugaan yang sama sepertinya.

Dalam masa sama, dia berharap dapat menggembangkan perniagaan sedia ada dengan bantuan modal perniagaan dari pelbagai agensi kerajaan. – BERNAMA

See author's posts


Malaysia gesa platform perkongsian maklumat

KUALA LUMPUR: Malaysia menggesa kepada beberapa pelaksanaan utama, antaranya ialah penubuhan APEC Covid-19 LIVE, platform perkongsian maklumat digital dalam kalangan 21 ekonomi anggota, kata Pengerusi Mesyuarat Pegawai Kanan (SOM) Hairil Yahri Yaacob.

Gesaan itu untuk memberi keutamaan kepada tugas-tugas di peringkat ini berikutan Pegawai-Pegawai Kanan telah diarahkan oleh Menteri Bertanggungjawab bagi Perdagangan (MRT), katanya dalam ucapan pada mesyuarat SOM Maya Kedua.

“Oleh itu, saya perlu menekankan amat penting untuk kita mencapai persetujuan secara kolektif mengenai cadangan ini, dan memastikan platform digital itu menjadi kenyataan sebelum Mesyuarat Pemimpin-Pemimpin Ekonomi APEC (AELM),” katanya.

Platform APEC Covid-19 LIVE bertujuan meraih campur tangan dasar, langkah-langkah, program dan inisiatif yang diguna pakai oleh ekonomi APEC untuk menangani krisis kesihatan.

Selain Covid-19 LIVE, terdapat juga pelaksanaan utama dan dokumen hasil lain yang telah dimasukkan dalam agenda, termasuk penubuhan Subdana untuk Kerjasama APEC bagi Memerangi Covid-19 dan Pemulihan Ekonomi, katanya.

Agenda lain ialah Program Kerja Pelan Tindakan Ekonomi Digital dan Internet APEC (AIDER), penilaian akhir mengenai Matlamat Bogor, Kajian Separuh Penggal Pelan Tindakan Kesalinghubungan APEC, dan penilaian akhir Strategi APEC untuk Mengukuhkan Pertumbuhan Berkualiti.

“Kita perlu melaksanakannya dengan cepat untuk menyelesaikan tugas-tugas yang belum selesai berhubung dokumen ini bagi membolehkan kita mencerminkan pencapaian penting yang berkaitan dalam Deklarasi Pemimpin,” kata Hairil.

Dengan masa yang singkat sebelum AELM, beliau menggesa Pegawai Kanan ekonomi anggota masing-masing untuk menerapkan semangat kerjasama dalam menjayakan pelaksanaan tersebut. – Bernama

See author's posts


Perbaharui lesen, cukai jalan

BEKENU : Orang ramai kini boleh melakukan urusan secara terus atau ‘walk-in’ di kaunter Jabatan Pengangkutan Jalan (JPJ) yang disediakan di Pejabat Pos Malaysia bermula semalam.

Menteri Pengangkutan Datuk Lee Kim Shin, keputusan itu dibuat selepas menghubungi Pengurus Besar Pos Malaysia Sarawak pada Selasa lepas.

“Ini bagi menyelesaikan aduan orang ramai yang tidak tahu menggunakan sistem temu janji secara dalam talian untuk pembaharuan lesen memandu dan cukai jalan.

“Bagaimanapun, keutamaan akan diberikan kepada pelanggan yang mempunyai temu janji dan pelanggan yang datang secara terus atau ‘walk-in’ perlu menunggu giliran,” katanya.

Demikian katanya dalam kenyataan media selepas membuat tinjauan pematuhan Prosedur Operasi Standard (SOP) Covid-19 dan pengoperasian kaunter Pejabat Pos Malaysia dan JPJ Miri di Pusat Transformasi Bandar (UTC) Miri semalam.

Sementara itu, Pengurus Pos Malaysia Cawangan Miri, Syukari Mohamad menjelaskan terdapat tujuh kaunter telah disediakan di Pejabat Pos Miri termasuk dua kaunter yang dikhaskan untuk urusan pembaharuan lesen memandu dan cukai jalan yang beroperasi Isnin hingga Jumaat dari jam 8.00 pagi hingga 5.00 petang, Sabtu (8.00 pagi hingga 12.30 tengah hari) dan tutup pada Sabtu ketiga pada setiap bulan.

Manakala, Pejabat Pos Malaysia Boulevard yang beroperasi setiap hari dari jam 9.00 pagi hingga 5.00 petang pula menyediakan tiga kaunter pada Rabu dan dua kaunter yang akan beroperasi pada setiap hari.

Selain itu, orang ramai juga boleh menggunakan aplikasi Pos Malaysia yang boleh dimuat turun di telefon pintar masing-masing.

Sementara itu, Datuk Lee turut memaklumkan masa operasi kaunter JPJ UTC Miri juga telah dipanjangkan selepas mendapat keputusan daripada Pengarah JPJ Sarawak.

Tambahnya, semua kaunter JPJ boleh dibuat secara terus atau walk-in kecuali JPJ di Kuching dan Serian yang masih dalam Pelan Pemulihan Negara (PPN) Fasa 2.

“Atas rayuan orang ramai, Kementerian Pengangkutan Sarawak juga telah berhubung dengan Pengarah JPJ Sarawak agar mengubah masa operasi JPJ di UTC sebelum ini iaitu jam 9.00 pagi hingga 4.00 petang.

“Oleh itu, JPJ telah bersetuju untuk memanjangkan masa beroperasi. Berkuatkuasa pada hari ini (semalam), waktu operasi JPJ di UTC adalah dari jam 8.00 pagi sehingga 5.00 petang bagi membolehkan orang ramai menyelesaikan urusan mereka,” ujarnya.

Beliau turut menemui orang ramai yang berbaris untuk membayar bil dan mencadangkan mereka mendaftar dan menggunakan aplikasi SarawakPay.

“Saya turut mencadangkan orang ramai agar mereka mendaftar dan menggunakan aplikasi Sarawak Pay.

“Mereka boleh membayar bil-bil utiliti mereka dari rumah dengan hanya mengimbas kod QR di bil masing-masing, jadi mereka tidak payah membuang masa menunggu lama selain dapat mengelakkan mereka daripada terdedah kepada bahaya penyakit.

“Dengan Sarawak Pay juga orang ramai ditawarkan diskaun dan juga boleh mendapatkan pulangan tunai apabila digunakan secara kerap dan ini saya pasti lebih memudahkan dan menguntungkan,” katanya.

Dalam pada itu, Ketua Pejabat JPJ Miri Cawangan UTC, Nurhasanah Mashur memaklumkan bahawa terdapat lima kaunter telah disediakan dan transaksi adalah tanpa tunai dengan menggunakan kad debit atau kad kredit sahaja.

Oleh ADUM LIU

See author's posts


Sarawak waspada ancaman varian Delta

KUCHING: Sarawak akan terus berjaga-jaga berikutan kes Covid-19 melibatkan varian Delta sudah merebak ke negeri ini.

Menteri Kerajaan Tempatan dan Perumahan, Dato Sri Dr Sim Kui Hian berkata varian Delta adalah satu varian yang dominan yang mana simptomnya adalah sakit kepala, hidung tersumbat, sakit tekak, cirit birit, sakit otot dan badan serta keletihan.

Beliau berkata, Sarawak kini masih lagi dalam proses pemberian vaksin dengan kadar yang cepat dan mereka yang sudah divaksinasi tidak akan mengalami keadaan yang kritikal.

Tambahnya lagi, vaksin membolehkan orang ramai hidup dalam keadaan pandemik ini dengan lebih selamat dan mereka yang belum menerima vaksin lengkap harus terus menjaga diri dan juga keluarga mereka.

Menurut Dr Sim, boleh mendapatkan vaksin dengan melawat mana-mana pusat pemberian vaksin yang menawarkan vaksinasi secara jumpa terus.

See author's posts


Keputusan UPKK Tahun 2022 Khamis ini

PUTRAJAYA: Keputusan Ujian Penilaian Kelas KAFA (UPKK) Tahun 2022 akan diumumkan pada Khamis ini (9 Mac), kata Jabatan Kemajuan Islam Malaysia (Jakim).

Ketua Pengarah Jakim Datuk Hakimah Mohd Yusof  berkata keputusan UPKK Tahun 2022 itu boleh disemak bermula 4.00 petang pada Khamis.

“Ibu bapa atau penjaga boleh menyemak rumusan keputusan calon melalui dua kaedah iaitu Sistem Pesanan Ringkas (SMS) atau di laman sesawang,” katanya.

Menerusi kaedah SMS, UPKKNo MyKid/No Kad Pengenalan KhasNo Angka Giliran dan hantar ke 15888, manakala laman sesawang adalah https://semakan.islam.gov.my/ dengan menggunakan No MyKid/No Kad Pengenalan Khas dan No Angka Giliran.

Hakimah berkata ibu bapa atau penjaga boleh mendapatkan slip keputusan UPKK Tahun 2022 daripada pihak sekolah masing-masing bermula Jumaat (10 Mac), 9.30 pagi. – Bernama

See author's posts


S1 2023: MTI Singapura unjur pertumbuhan KDNK 0.1 peratus

SINGAPURA: Kementerian Perdagangan dan Industri (MTI) Singapura mengunjurkan ekonomi republik itu berkembang 0.1 peratus tahun ke tahun pada suku pertama 2023 (S1 2023), lebih perlahan berbanding pertumbuhan 2.1 peratus yang dicatatkan pada S4 2022.

Anggaran Keluaran Dalam Negara Kasar (KDNK) sebahagian besarnya berdasarkan data yang dikumpul dalam tempoh dua bulan pertama suku berkenaan – petunjuk awal pertumbuhan ekonomi dalam tempoh itu, tertakluk kepada semakan apabila data yang lebih komprehensif tersedia, kata MTI.

Pada asas pelarasan musim suku ke suku, kementerian berkata ekonomi Singapura menguncup sebanyak 0.7 peratus berbanding pengembangan 0.1 peratus pada S4 2022.

Mengenai prestasi sektoral, MTI berkata sektor pembuatan susut 6.0 peratus tahun ke tahun pada S1 2023, lebih rendah daripada penguncupan 2.6 peratus pada suku sebelumnya.

“Prestasi lemah sektor ini disebabkan penurunan keluaran merentasi semua kelompok/kluster pembuatan, kecuali kelompok kejuruteraan pengangkutan,” katanya.

Sementara itu, sektor pembinaan berkembang 8.5 peratus tahun ke tahun pada suku tersebut, meneruskan pertumbuhan 10.0 peratus pada S4 2022, disokong oleh pengembangan dalam pengeluaran pembinaan sektor awam dan swasta.

Antara sektor perkhidmatan, perdagangan borong dan peruncitan serta sektor pengangkutan dan penyimpanan secara kolektif menguncup sebanyak 1.1 peratus berbanding pertumbuhan 2.4 peratus pada S4 2022.

Pada masa sama, sektor maklumat dan komunikasi, kewangan dan insurans serta perkhidmatan profesional meningkat 1.9 peratus, menyederhana daripada pertumbuhan 2.5 peratus pada suku sebelumnya.

Dalam pada itu, sektor penginapan dan perkhidmatan makanan, hartanah, pentadbiran dan sokongan serta sektor perkhidmatan lain meningkat 6.7 peratus tahun ke tahun pada S1 2023, berbanding pertumbuhan 9.0 peratus pada S4 2022. – Bernama

See author's posts


Semarak perpaduan menerusi riadah

PROGRAM Kayuhan Ambang Kemerdekaan Ke-63 dianjurkan bagi menyemarakan semangat perpaduan dalam kalangan peserta dan masyarakat di sekitar bandaraya Kuching dan serian yang menjadi laluan untuk program kayuhan tersebut, kata Pengerusinya, Ahmad Zuraimi Sakawi.

Beliau berkata,program tersebut khusus untuk semua pengemar-pengemar sukan riadah berbasikal di sekitar bandaraya Kuching.

“Peserta adalah seramai 200 orang untuk yang ada di sini dan akan ada peserta yang menunggu di sepanjang perjalanan.

“Dijangkakan seramai 250 peserta yang mengikuti kayuhan kali ini daripada kelab-kelab di bandaraya Kuching seperti Kelab Berbasikal Matang Jaya dan kita juga membuat kerjasama dengan Persatuan Berbasikal Sarawak, Persatuan Berbasikal Bahagian Kuching dan kelab-kelab berbasikal yang lain.

“Kita juga mendapat sokongan daripada Akademi Binaan Malaysia (ABM), Lembaga Industri Pembinaan Malaysia (CIDB), Jabatan Pengangkutan Jalan (JPJ), Jabatan Bomba dan Penyelamat Malaysia (JBPM), Polis Diraja Malaysia (PDRM), Majlis Perbandaran Padawan (MPP) dan Sarawak Tourism yang  turut memberi sokongan padu kepada program-program yang kita anjurkan,” katanya.

Menurut Ahmad Zuraimi, menerusi program tersebut, pihaknya turut menjadikan ia sebagai antara platform untuk mempromosikan pelancongan sukan di bandaraya Kuching dan Serian.

“Peserta-peserta yang mengikuti program ini  terdiri daripada perbagai bangsa kaum dan etnik yang terdapat di sarawak.Jadi secara tidak langsung kita telahpun berjaya menerapkan elemen perpaduan dalam program kayuhan ini.

“Itu penting kerana Kuching juga sebagai bandaraya perpaduan dan kita mahu pertengahkan kebanyakan program pelancongan berkaitan perkara itu,” katanya ketika ditanya pemberita pada program pelepasan Kayuhan Ambang Kemerdekaan di perkarangan Masjid Al-Abyad, Taman Matang Jaya, di sini, kelmarin.

See author's posts


PM cadang kurnia pingat, elaun khas kepada petugas SMART

KUALA LUMPUR: Perdana Menteri Datuk Seri Anwar Ibrahim hari ini mencadangkan supaya semua petugas Pasuka Mencari Dan Menyelamat Khas Malaysia (SMART) yang berkhidmat dalam misi menyelamat mangsa gempa bumi Turkiye dsn Syria diberikan elaun khas.

Anwar berkata, ia termasuk memberikan sijil penghargaan serta pingat khidmat khusus sebagai menghargai pengorbanan serta komitmen petugas terlibat.

“Saya akan bincang dengan Perbendaharaan (mengenai kadar bayaran) mengikut tempoh mereka bertugas,” kata ketika pada sesi Penerangan Menteri-Menteri di bawah Peraturan 14 (1)(i) berhubung lawatan ke Turkiye pada persidangan Dewan Rakyat hari ini.

Isnin lepas, Anwar berlepas ke Turkiye bagi menyatakan sokongan moral kepada Presiden Reccep Tayyip Erdogan dan rakyat negara itu yang dilanda gempa bumi awal minggu lepas sehingga mengorbankan puluhan ribu nyawa.

Sementara itu, Perdana Menteri berkata beliau telah memberi persetujuan supaya pasukan SMART yang sepatutnya berada hanya dua minggu di sana (Turkiye) untuk melanjutkan tempoh perkhidmatan mereka atas permintaan Erdogan.

Pelanjutan tempoh itu katanya perlu, kerana masih terdapat ribuan jenazah mangsa yang tertimbus dan memerlukan masa serta lebih tenaga manusia untuk mengeluarkan mangsa.

Menjelas lanjut, mengenai penghargaan kepada anggota SMART, Anwar berkata anggota terlibat berkhidmat tanpa mengeluh walaupun dalam keadaan cuaca sejuk.

“Tidak pernah lagi anggota kita bekerja dalam cuaca sejuk. Sepanjang beberapa jam saya bercakap dengan ratusan mereka, tidak ada yang mengeluh keletihan, begitu juga soal makan minum kerana mereka makan kebanyakannya makanan dalam tin. Malah mereka bersyukur dapat bekerja, berkhidmat dengan baik dan solat berjemaah.

“Saya sangat terasa, tanpa pakaian yang lengkap, walaupun dalam keadaan letih lesu mereka terus berkhidmat dengan cemerlang.

“Inilah yang menyebabkan saya terdorong menyampaikan penerangan ini di Parlimen supaya semua tahu bahawa mereka perlu diberikan penghargaan,” katanya.

Anwar berkata, kekuatan Team Malaysia yang berada di Ground Zero di bawah SMART adalah seramai 140 anggota manakala 110 anggota berada di Hospital Medan di Adiyaman.

Perdana Menteri sekali lagi menyampaikan ucapan penghargaan kerajaan Turkiye kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, kerajaan serta Parlimen Malaysia atas bantuan dan ucapan takziah untuk mangsa, selain memuji kecekapan pasukan SMART.

Menjawab dakwaan pihak tertentu terhadap tindakan kerajaan yang dilihat ‘berlebihan’ untuk membantu Turkiye, Anwar menjelaskan bantuan yang disalurkan kepada negara itu kerana mengambil kira skala besar kerosakan akibat bencana itu yang disifatkan jarang berlaku.

“Apa yang kita saksikan (kesan) di sana adalah luar biasa, kalau ikut liputan media dan melalui taklimat yang disampaikan gegaran itu melebihi (gegaran) bom Hiroshima dan Nagasaki di Jepun (pada Perang Dunia ke-2) ,” katanya.

Selain itu, Perdana Menteri berkata bantuan diberikan juga adalah atas dasar persahabatan yang istimewa bukan sahaja yang bersifat peribadi malah hubungan istimewa antara dua negara.

“Ketiganya, maklumat yang kurang diketahui, sebenarnya Turkiye sebelum ini memberi bantuan secara langsung dan tidak langsung kepada usaha kerajaan termasuk kepada syarikat milik kerajaan di negara itu yang mencecah ratusan juta ringgit, ini jarang berlaku dalam hubungan dua hala kita dengan negara lain,” katanya.

Selain itu, Anwar berkata pada mesyuarat Kabinet Jumaat ini, beliau akan mencadangkan tambahan bantuan kemanusiaan dari kerajaan Malaysia kepada kepada dua negara terlibat, memandangkan situasi di sana masih gawat.

Perdana Menteri turut memaklumkan jumlah dana kemanusiaan terkumpul kepada mangsa gempa bumi di Turkiye dan Syria kini berjumlah RM50 juta. – Bernama

See author's posts


Jalinan perdagangan Sarawak, China terus berkembang

PREMIER Sarawak, Datuk Patinggi Tan Sri Abang Johari Tun Openg menghadiri majlis sambutan Pesta Kuih Bulan dan sambutan ulang tahun anjuran Persatuan Pengimport dan Pengeksport Perdagangan China Kuching dan Konsulat Jeneral Republik Rakyat China di Kuching, semalam.

KUCHING: Jalinan pertumbuhan perdagangan dua hala antara Sarawak dan China akan terus berkembang dan menjadi antara penggerak utama Sarawak untuk menjadi negeri maju menjelang 2030.

Premier Sarawak Datuk Patinggi Tan Sri Abang Johari Tun Openg berkata, banyak projek infrastruktur di Sarawak kini diusahakan oleh syarikat China.

“Ia telah memberi sumbangan besar kepada pertumbuhan ekonomi negara kita, yang mana Sarawak juga menyumbang bahagian yang cukup besar.

“Nilai dagangan antara Sarawak dan China meningkat kepada RM27.045 bilion tahun lepas, manakala dagangan import merekodkan sebanyak RM8.4 bilion,” katanya.

Beliau berkata demikian pada Majlis Makan Malam Ulang Tahun ke-48 Persatuan Pengimport dan Pengeksport Perdagangan Kuching di sini, kelmarin.

Jelas Abang Johari, memandangkan Sarawak berjaya mendapatkan semula status sama rata Persekutuan Malaysia mengikut Perjanjian MA63 pada penghujung tahun lepas, kita mendapatkan semula hak milik kita di Sarawak, termasuk hak kita ke atas minyak dan gas dalam tempoh dua tahun yang lalu.

“Dengan mengenakan cukai jualan ke atas minyak dan gas, kami kembalikan untuk faedah rakyat Sarawak.

“Sebab itu kita ingin membantu rakyat Sarawak untuk mencapai sehingga RM6.8 bilion dan bulan lepas kita telah pun meningkat kepada RM1 bilion,” ujarnya.

Dalam pada itu, beliau turut menzahirkan ucapan terima kasih kepada Persatuan Pengimport dan Pengeksport Perdagangan China Kuching yang merupakan kumpulan perniagaan yang berdedikasi mempromosikan perniagaan mesra dan pertukaran perdagangan dengan China yang memberi sumbangan besar kepada ekonomi Sarawak.

Terdahulu, Konsulat Republik Rakyat China di Kuching, Xing Weiping berkata Sarawak antara rakan dagangan teratas China bagi separuh pertama tahun ini.

“Sudah tentu, Kerajaan Sarawak memainkan peranan penting dalam pembangunan ekonomi dan perdagangan antara China dan Malaysia khasnya Sarawak,” ujarnya.

Oleh AZREEN KERIA

See author's posts


Masjid Besar Cordoba rosak akibat ‘peluh pelancong

MADRID: Masjid Besar Cordoba yang merupakan satu daripada sebuah monumen Islam paling terkenal di dunia, dilaporkan berada dalam keadaan ‘kritikal’ akibat tekanan yang berpunca daripada para pelancong.

Lapor AFP, masjid itu berdepan masalah pemeluwapan akibat jutaan pelancong yang mengunjungi monumen tersebut pada setiap tahun.

Keadaan kritikal monumen itu didedahkan dalam satu laporan yang dikemukakan kepada kerajaan.

Laporan itu turut mendapati pemeluwapan merosakkan beberapa bahagian utama masjid tersebut.

Pemeluwapan didapati merosakkan mihrab ikonik masjid itu yang menghadap ke arah Makkah.

Masjid Besar Cordoba yang menerima lebih dua juta pengunjung tahunan, dibina antara abad kelapan dan ke-10.

“Masalah itu berlaku disebabkan oleh konfigurasi seni bina khas ruang dan pengudaraan yang tidak mencukupi.

“Haba dalam badan yang dikeluarkan pelancong menyebabkan kerosakan. Penyejatan itu menyebabkan beberapa bahagian terjejas sekali gus menyumbang kepada kerosakan tersebut,” jelas laporan itu.

Monumen itu sudah pun berdepan cabaran disebabkan status Cordoba sebagai bandar paling panas di Semenanjung Iberia dengan mencecah suhu hampir 47 darjah Celsius.-AFP

See author's posts


Dato’ Dr. Ammar dilantik Ketua Pengarah Tourism Malaysia

PUTRAJAYA: Lembaga Penggalakan Pelancongan Malaysia (Tourism Malaysia) mengumumkan pelantikan Dato’ Dr. Ammar Abd. Ghapar sebagai Ketua Pengarah Tourism Malaysia yang baharu berkuat kuasa kelmarin (12 April).

Menteri Pelancongan, Seni dan Budaya, Dato Sri Tiong King Sing telah bersetuju melantik Dato’ Dr. Ammar secara rasmi.

Pelantikan beliau adalah bagi menggantikan Dato’ Zainuddin Abdul Wahab yang bersara wajib pada 10 April lalu.

Berkelulusan Ijazah Doktor Falsafah (PhD) dalam pengajian Hotel dan Pengurusan Pelancongan serta Sarjana Pentadbiran Perniagaan (MBA) daripada Universiti Teknologi MARA (UiTM).

Dato’ Dr. Ammar sebelum ini merupakan Pengarah Kanan Bahagian Promosi Antarabangsa (Amerika, Eropah dan Oceania).

Beliau yang telah berkhidmat selama 35 tahun dalam perkhidmatan awam, pernah diberikan kepercayaan untuk menggalas tugas sebagai Pengarah Kanan Pengurusan selain menerajui Bahagian Perancangan Strategik serta Bahagian Domestik dan Acara Tourism Malaysia.

Selain pernah dilantik sebagai Pengarah Bahagian Kewangan, beliau turut menjawat jawatan Pengarah Luar Negeri di Osaka dan Moscow, masing-masing pada 1999 dan 2008.

Pada 2005 beliau sebagai Pengarah Negeri Tourism Malaysia Kedah/Perlis.

Pada 2021, Dato’ Dr. Ammar mengetuai Sekretariat Pasukan Petugas Gelembung Perjalanan bagi memacu usaha pemulihan industri pelancongan yang terkesan akibat pandemik Covid-19.

Beliau juga merupakan Profesor Adjung di Fakulti Hotel dan Pengurusan Pelancongan, UiTM sehingga kini. – Bernama

See author's posts


Bantuan beri kelegaan kepada 50,521 penerima

KUCHING: Menteri Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah (gambar), menzahirkan rasa syukur dan terima kasih kepada Kerajaan Persekutuan di atas kenaikan kadar bantuan kebajikan bulanan Jabatan Kebajikan Masyarakat (JKM) yang dibentangkan oleh Menteri Kewangan semalam.

Fatimah berkata, bantuan yang dibentangkan semalam sedikit sebanyak memberi kelegaan kepada 50,521 penerima bantuan bulanan JKM di Sarawak.

“Bantuan OKU Tidak Berupaya Bekerja bakal memberi manfaat kepada seramai  7,532 dengan kenaikan bantuan daripada  RM250 kepada RM300 ringgit, bantuan Orang Tua dan  Pesakit Terlantar dinaikan kepada RM500.

“Manakala Kadar Elaun Pekerja OKU dinaikkan daripada RM400 kepada RM450 ringgit dan ini telah memberi manfaat kepada sebanyak 3,188 penerima, kadar bantuan kanak-kanak keluarga miskin dinaikkan daripada 100 ringgit seorang anak dengan maksimum RM450,” beliau berkata demikian ketika ditanya mengenai respons kepada pembentangan bajet 2021.

Fatimah turut menjelaskan bahawa, ketika lawatan Timbalan Menteri Menteri Pembangunan Wanita, Keluarga dan Masyarakat, Kementerian Pembangunan Wanita, Keluarga dan Masyarakat (KWKPM ) ke negeri ini beliau turut menyuarakan keperluan rakyat.

“Saya telah menyuarakan keperluan untuk meningkat elaun penyelia dan petugas di Pusat Pemulihan dalam Komuniti (PDK) sebelum ini, alhamdulillah ada peningkatan di mana petugas dinaikan kepada RM1,200 sebulan dan penyelia RM1,500 sebulan.

“Tidak sekadar itu, kerajaan persekutuan juga menaikkan bantuan kewangan tahunan bagi pengendalian Pusat Aktiviti Warga Emas yang di kendalikan oleh Badan Bukan Kerajaan (NGO) daripada 33 ribu kepada 50 ribu ringgit,”jelasnya.

See author's posts


Abang Jo bermesra dengan penduduk Telaga Air

KUCHING: Keceriaan jelas terpancar di wajah penduduk Kampung Telaga Air di sini apabila berpeluang bertemu dengan Ketua Menteri, Datuk Patinggi Abang Johari Tun Openg.

Abang Johari yang bersama konvoi bermotosikal tiba di perkampungan nelayan itu sekitar jam 10.00 pagi.

Ketibaan Abang Johari disambut Menteri Muda Hal Ehwal Islam dan DBKU, Datuk Dr Abdul Rahman Junaidi.

Tujuan lawatan kerja Abang Johari adalah untuk mendengar Taklimat Pembangunan Telaga Air yang disampaikan Lembaga Pembangunan dan Perlindungan Tanah (LCDA).

Ketua Menteri sempat sarapan pagi di gerai makan sebelum mengikuti taklimat LCDA di Esplanade Telaga Air.

Beliau turut dibawa menaiki kapal untuk meninjau persekitaran muara Sungai Sibu Laut dan Sungai Telaga Air.

Seterusnya, Abang Johari menikmati makan tengahari bersama jemputan di restoran makanan laut di Tebingan Sungai Telaga Air.

Turut serta Menteri Belia dan Sukan, Datuk Abdul Karim Rahman Hamzah.Penghulu Telaga Air, Murshidi Johari ternyata gembira dengan kunjungan Abang Johari ke kampung tersebut.

“Kita dapat melihat sifat mesra, bertanggungjawab dan berjiwa rakyat Ketua Menteri semasa mengunjungi gerai dan bertemu penduduk kampung,” katanya.

Bagi Sebki Jen, 45, Abang Johari mempunyai sifat kepimpinan yang terbaik dan berjiwa rakyat.

“Memang jelas kemesraan ditunjukkan Ketua Menteri ketika berdampingan dengan masyarakat.

“Sebagai anak muda, saya amat berbangga kerana mempunyai pemimpin seperti ini,” ujarnya.

See author's posts